**編輯**

**迷**

**津**

**寶**

**筏**

**坤**

**部**

**迷津寶筏**

**辛巳年立冬**

**編輯迷津寶筏坤部(歌)**

**關渡宮副殿天上聖母 鍾 詩  
 女子立身要潔淸 淸操克懍愼閑情  
 工顰妍笑閨門禍 狐媚偏能骨肉傾  
 切戒輕佻招外惹 謹持正道學賢明  
 德從確守人尊仰 後福難量樂一生  
 訓女子三字經  
 為女子。異男兒。要端正。言勿欺。父母敎。行堅持。三從懍。四德知。  
 勿狂躁。勿頑痴。勤婦道。愼隱微。勿鴃舌。勿吱離。學鍼黹。女紅宜。  
 習學業。識禮儀。出嫁後。敬夫兒。翁姑孝。奉勿疲。賢內助。旺門楣。  
 和妯娌。別尊卑。睦鄉黨。蔭宗支。些小事。忍時時。勿懶惰。勿嬌媚。  
 勿奢侈。勿遊移。勿滛蕩。勿歌妓。敎子女。學箴規。先正己。法堪施。  
 立身本。可不依。自嚴重。守範圍。稱淑媛。福履綏。人父母。我復歸。  
 循環理。不差遲。大家訓。名譽徽。須學步。免而為。夫門振。衣輕肥。  
 為女性。義務推。三字訓。誦勿違。言可法。語可追。熟記憶。福靡遺。  
 勿恍惚。勉學而。  
 又詩  
 婦道須勤勉。承先繼後人。  
 閨章明敎義。相內福榮身。**

**護世天尊 駱 評曰  
 君子之道。造端乎夫婦。人道彛倫之要領。必得淑女為內助之賢。乃可正於內外也。故當待字之際。**

**必先嫺姆訓。習內助。乃得婦道於無忝耳。鍾聖母此三字經。句句格言。可為閨女之箴言也。**

**南天天君 辛 詩  
 務民之義法當遵 蹈矩遵規職要勤  
 鼓腹興歌師禮讓 安常樂業頌皇恩  
 忠心耿耿劻邦國 義氣皇皇衛聖君  
 大節不渝千古仰 昭昭青史永留存  
 忠義銘  
 巍巍社稷。君正臣忠。股肱効命。元首是從。士庶匡矣。拓土開彊。  
 民為邦本。本固國强。賞罸適職。億兆和衷。劻扶善導。德敎日彰。  
 務民定業。罔失其常。男耕女織。賦課勤王。奉公克已。忠義為衷。  
 磨勉心力。不怠厥躬。非常自警。戒暢恐惶。敵愾用命。裹屍邉疆。  
 捨生取義。盡節以終。名留青史。野草生春。靖共爾位。風虎雲龍。  
 愛民保赤。衛護善良。上下一體。相率劻勷。國家基礎。臣民効忠。  
 誰曰無敵。帝胄永昌。大哉忠義。萬古綱常。  
 又詩  
 社稷賴忠良。忠良盡厥衷。厥衷務愛國。愛國抱慈腸。**

**保赤為邦本。興仁使德彰。賢能善任用。皇祚自然强。**

**護世天尊 駱 評曰  
 夫忠者非但出仕於王朝。方可効忠。如為士庶者。能務民之義。克己奉公。亦可謂之忠也。如對主僕**

**之間。或交接不負所托。均謂忠義。而天君之忠義銘。詞切直勉。可為效法矣。**

**斗六眞一堂觀世音菩薩 張 詩  
 含辛茹素欲淸修 脫苦離塵得自由  
 人我休分常念佛 嗔癡割斷乃消愁  
 利他克己行方便 救物度生少刦頭  
 刻刻時存無妄想 庶幾可駕渡人舟  
 訓齋侶四字銘  
 訓誨齋侶。男女共聽。皈依宗教。各秉眞誠。求了生死。脫出迷坑。  
 勿偏勿執。不利不名。遵守王法。不鬪不爭。先修人道。孝事父母。  
 男盡男職。女盡女情。翁姑夫子。順敬而行。上下和睦。圓滿家庭。  
 驕奢滛樂。縮足勿經。向化敎道。夜寐夙興。齋持念佛。一氣和平。  
 過規善勉。同存共榮。相度出苦。戒殺放生。慈悲及物。愛惡勿萌。  
 造功辦果。勉勵修程。夫婦相度。係及死生。生同學道。沒樂幽冥。  
 師兄師妹。同志同聲。勿涉迷信。正念服膺。破邪顯正。心地光明。  
 蒙佛受記。功就果成。達通性理。德重財輕。此身是假。流落東瀛。  
 歸根認袓。得步雲城。西方故土。隨佛上昇。逍遙快樂。無限光榮。**

**大衆勉諸。願引同登。**

**護世天尊 駱 評曰  
 皈戒齋持者。所希脫苦樂。以了死生而證菩提也。間有人我爭執。藉端取私。罔修實德。虛圖感應。**

**志不歒業者。何以出苦輪哉。眞一堂觀音此銘。誥誡諄諄。格言曉諭。大益齋侶身心。必互相黽勉焉**

**可。**

**永靖元天堂觀世音菩薩 劉 詩  
 神敎利生道化開 耳提面命廣滋培  
 恩威並濟諄諄勸 道義旁敷切切裁  
 著作金篇為世法 頒行玉簡醒民呆  
 諸眞列聖勞心血 佑我羣黎掃刼災  
 贊神敎五言偈  
 神敎開方便。恩君道體天。代天宣化命。廣度十方緣。到處飛鸞下。開堂醒世眠。  
 救民於水火。觧脫乎深淵。代表兼三敎。宣猷造寶篇。傳經並説法。普濟遍三千。  
 藥石津梁備。扶危濟倒顚。歷朝欽埾化。顯應感無邊。勸善與懲惡。頽風易改遷。  
 乖兒並逆婦。受化悔心田。病苦同災刦。誠祈化作煙。匡扶社稷固。佐治學良賢。  
 聖佛發宏願。仙眞合絡聯。三朝開普度。惻隱喜當前。引迷歸正路。皈戒受眞傳。  
 得入菩提岸。知修向善堅。仙凡言阻隔。藉筆代傳宣。歌曲詩詞賦。珠璣寄筆端。  
 創人懲逸志。心血費周旋。只為生民計。特造渡人船。中外皆叅透。神機信仰堅。  
 心誠求則得。不信枉徒然。善緣逢勝會。効力要心虔。同志相敦化。始終勉勵焉。**

**護世天尊 駱 評曰  
 夫神敎者。助家國。利民生。是無一形之化育也。人有信仰之心。即遵神敎而向善遷惡。為善良民也。**

**元天堂觀音所贊之偈語。殊為切中。可勉善信入光明之路耳。**

**臺北長壽山元亨堂觀世音菩薩 邵 詩  
 石火電光瞬息遷 浮生若夢日流年  
 蝸牛角上爭名利 螞蟻窩中受苦煎  
 認假為眞眞可惜 貪情是樂樂堪憐  
 何如早悟修身寶 廣佈陰功種福田  
 勉修身 六字格言  
 人世無常瞬息。疾如白駒過隙。老少衰頽互更。生死誰人替得。  
 替不得要知修。知修及早勿惑。不惑不貳爾心。爾心志道竭力。  
 志道竭力誠虔。誠虔信仰佛勅。佛勅普度大開。開敎慈衷不惜。  
 惜乎衆生痴迷。迷墮而今已極。極意濟度沉淪。沉淪度登聖域。  
 聖域覺悟玄關。關照須分黑白。黑白不忘禍福。福善禍滛順逆。  
 逆修大道天堂。堂奧知微緘默。默裡純悟玄功。功行感通物格。  
 物格知至意誠。誠正心修果積。積德累功功圓。功圓行滿赫奕。  
 赫奕不受輪廻。輪廻脫離苦厄。苦厄人生可傷。可傷刦運難易。  
 易曰資始統天。天道循環怵暢。怵惕舍却慳貪。貪嗔癡陷六賊。  
 六賊造罪多端。多端害人可慄。可慄兮急知修。知修兮勉刻刻。  
  
護世天尊 駱 評曰**

**夫身不修。不得齊其家。道不修。何以進菩提。既悟清修之路。必加黽勉功程。荏苒韶華。歲不我與。**

**元亨堂觀音。勉修身之格言。可謂訓勉盡誠。字字金石。男女齋衆。當拳拳服膺而弗失之矣。**

**鐡拐仙 李 詩  
 草履踏煙霞 有緣是我家   
 吟詩換酒飮 不用盧㒰茶  
 醉仙歌  
 鐡柺仙。鐡柺仙。與酒結深緣。呼河酒未進。欲送我回天。禮儀須學步。擧止慌忙笑殺焉。仙眞為救世。**

**豈等結虛緣。緣深契合醉翩翩。說詩話。談笑禪。世人有緣會得我。不愁不證大羅仙。仙仙仙。仙本凡**

**夫做。凡夫做得仙。只要念頭堅。念頭不堅欲學仙。自為自悟倒顚顚。好希奇。貪俗緣。支流雜信誤心**

**田。學個空桑仙。逍遙出自然。誰人學我李鐵柺。醉中醒醉救迷淵。酒歌歌一揆。令人開口笑嘕嘕。**

**護世天尊 駱 評曰  
 諺云。酒不醉人人自醉。花不迷人人自迷。每見嗜酒之徒。未嘗不睡柳眠花。至於流浪而忘返也。鐵**

**柺仙翁藉詩酒為戱。事實何嘗貪酒哉。無非借歌為笑柄以勸世也。其歌兒殊為佳趣耳。  
 飮酒歌  
 酒仙酒仙。逍遙出自然。蓬萊島。長傲樂歲年。舞風弄月襟期落。惟有淸風伴我眠。蝴蝶兒。弄蹁蹁。**

**葫蘆裝入長生藥。救濟東林解倒懸。至誠未易遇。受度亦難前。今宵臨勝會。仙友袂相聯。竹葉青。狀**

**元紅。醉我玉山顚。酒詩詩酒爽心田。臨池依頴哈哈笑。笑嘕嘕。  
 又詩  
 仙家無酒不成詩 喚子重斟豁酒脾  
 誠意殷勤賓主禮 剡籐留跡表襟期**

**護世天尊 駱 評曰  
 詩酒為缘。仙家妙趣。俗人貪酒不知自量。至於忘形失體。百事拋荒。可不愼哉。此歌之得句得趣。**

**足以醒心。**

**佐道眞人 朱 詩  
 訓誨諸生好道修 禮門義路要知求  
 謙謙君子威儀態 濟濟書生品德優  
 善敎敷施師雅度 美名廣佈作良儔  
 須知皆向苦中得 人我休分自出頭**

**訓諸生正道歌  
 訓諸子。學賢良。禮門義路要謙恭。入孝出悌立身寶。平情接物氣和衷。  
 遵聖訓。勿荒狅。訥言敏行自無傷。閑非休惹管。學個皇民作興長。  
 守矩律。履考祥。夤緣本業務農桑。秦樓歌舘殃身地。狎呢消魂失性光。  
 失性光。乖違骨肉禍無疆。損身敗行形容醜。四堵墻中要謹張。迷人網害人塲、喪人正業惹禍殃。膏粱**

**子弟衣夜錦。四堵迷途祖業空。四盡無聊將自殺。一念之差實可傷。前車今既覆。未犯要關防。青年輩。**

**白頭翁。當知警戒要回衷。未犯防失足。既犯早收場。上蒼不加悔罪郎。修之切切勉之勿忘。正氣歌一**

**誦。邪塵一掃空。  
 又詩  
 小心學謹愼。難得在為人。聖訓須知步。閑邪莫與親。**

**近朱當者赤。好禮不言貧。精神時作興。不愧作皇民。**

**護世天尊 駱 評曰  
 邪正兩途。為人生最要關頭。欲作轟轟烈烈大丈夫。必守箴規之正道。眞人此歌。行行金石。可以實**

**行。造一生之幸福不淺。**

**朱天使者 林 詩  
 和光混俗好潜修 大道功夫不易求  
 至德可凝神變化 眞心旁達性圓周  
 利疆名鎻終蹉跌 愛重情牽應苦愁  
 猛省當頭逢一捧 人生在世等蜉游  
 樂道歌  
 樂道歌兮。樂道歌。人生最苦在娑婆。娑婆世界繁華地。四面茫茫盡愛河。愛河水瀰瀰。迷沉少年哥。**

**少年不檢點。放蕩墮迷羅。墮迷羅兮。墮迷羅。迷羅以苦為樂窩。膏粱子。紈袴兒。任意揮霍以自豪。**

**家資傾散盡。骨肉自消耗。親疎招怨謪。追悔嘆奈何。何如急早防未犯。何如未犯省干戈。奉勸蒼黎輩。**

**早吟樂道歌。人能樂道逍遙概。苦樂機關不折磨。知足身不辱。知迷神不勞。神不勞兮神不勞。存神養**

**氣品懷高。瀟灑趣。神仙共吟哦。無絲竹案牘之亂耳。得浩然伉爽之樂多。優哉悠哉。樂也陶陶。  
 又詩  
 知足身無陷。行為免嘆悲。苦從心志放。樂向性情移。**

**未犯須防犯。先知覺後知。人能常樂道。幸福總堪期。  
  
護世天尊 駱 評曰**

**人世蜉蝣。災祥不測。凡富貴貧賤之中。而能樂道者。享一世之安樂。脫輪迴之苦趣。否則徒負虛生。**

**雖富貴亦苦境也。使者此歌。勉人樂道言之切、而意殊深耳。**

**九天使者 張 詩  
 人生處世道宜修 貧富榮枯勿怨尤  
 勤力經營堪飽暖 勉身節約度春秋  
 無驕無謟常安樂 利己利他得志酬  
 守分而過眞快意 浩然善養樂悠悠  
 勤儉歌  
 勤儉儉勤。儉勤勤儉守為根。儉為積福門。積褔門。積福門。積福門中好子孫。門庭高大善知敦。敦倫**

**守已時勤勉。富不驕矜家不分。家不分兮家不分。上和下睦盡溫純。貧富一般相待遇。貧而無謟益謙敦。**

**敦敦敦。敦品詣。善是尊。不行驕奢滛慾。時懷勤儉耕耘。農工與商賈。莫不重在勤。能勤能儉好子孫。**

**克己奉公報國恩。勉之切切。寤寐思存。**

**又詩  
 盡茲一報身。勉己勵眞眞。尚志宜勤儉。聿修重義仁。**

**好懷存厚道。謙約可安貧。到處無妨碍。不孤德是親。**

**護世天尊 駱 評曰**

**古云。富從儉裡得。貧因奢侈來。誠不誣也。人能勤儉立身。無驕無謟。安分務業。素位而行。何難**

**出人頭地乎。使者作此哥兒。言之中節。吟之可使奢懶而儉矣。**

**榕筠逸客 詩  
 玉斝高擎不怕顚 顚顚猶戀狀元筵  
 筵開勝會生平樂 樂興良因畢世缘  
 緣分無多難幸遇 遇情欲啓少留連  
 連吟數句三生幸 幸會知音契贊天  
 知足歌  
 嘆世不知足。求榮反求辱。因貪生欲心。  
 心猿意馬逐。意馬逐兮意馬逐。貧窮起盜心。富貴嗜利慾。貪壑猶未厭。狡兔營三曲。作奸犯科條。百**

**辟加身辱。加身辱兮辱祖宗。囹圄苦兮苦此肉。何如守分不忮求。何加貧富自知足。皇民化。奮精神。**

**士農工商勵勤作。夙興夜寐安分過。即享盛世太平樂。無忝爾所生。常懷此知足。常懷此知足。**

**又詩  
 得享昇平世。非常戒𣈱焉。皇民時作興。武運祚長綿。**

**克己懷公益。狥私意著偏。立心歸正道。知足樂眞然。**

**護世天尊 駱 評曰  
 嘆夫貪得無厭。妄求非分之輩。每貽自敗之嗟。故先賢勸人知足不辱。好行修養之門。何等安樂也。**

**逸客擧此以勸知足。其文調之工。吟之可爽然悟矣。**

**佐道眞人 朱 詩  
 人能弘道道弘人 克伐無傷怨不臻  
 修善立基無掛著 存誠達化運元神  
 六根清淨圓明鏡 三業全消脫俗塵   
 頓悟本來眞面目 此生渾假證來因  
 脫俗歌  
 脫俗歌。脫俗歌脫俗。麈緣事。個個著。個個着兮個個着。着了塵羅網。六道輪迴墮愛慾。愛慾盡慳貪。**

**慳貪不脫俗。不脫俗。四呼六。只向四堵墻。枷鎖自然鞠。何如早悟人生歡。何如看破悟道錄。悟道録。**

**度人出苦局。欲出苦局不難為。只要勿貪諸愛慾。脫俗自非凡。逍遙登極樂。皇民化。奮精神。邪說異**

**端莫與着。務民義。守綱常。自然身不辱。作個善良民。優哉自脫俗。  
 又詩  
 聖人勸樂道。樂道在身修。修證了生死。死生任自由。**

**自由行得意。得意化無憂。憂喜能無碍。碍無脫俗儔。  
  
護世天尊 駱 評曰**

**人生之不得安定者。為未能脫俗之心。好貨財。貪美色。至於老死而無悔者。殊可嘆也。此歌形容盡**

**態。筆下添神。吟者眞可脫俗矣。**

**南天駕前將軍 廖 詩  
 穿腸毒藥害人深 迷戀溫柔巫峽沉  
 乘興頓忘生死路 貪歡奚顧倒顚臨  
 江山賣盡貪杯起 祅廟灰餘為色心  
 酒色相連人易陷 勸君戒懼守規箴**

**戒酒色歌  
 酒色色酒。酒色相連易引誘。引誘杏花村。花村宴客洒。宴客洒店。交朋友。友朋宴酒恐無聊。無聊歌**

**妓為侑酒。為侑酒。巧笑倩兮觀。美目盻兮誘。誘誘誘。醉我竹葉青。迷離暫出醜。暫出醜兮暫出醜。**

**倚翠偎紅迷。猜拳行令戀悠久。悠久心猿意馬馳。買笑交歡盡所有。那堪花蝶亂猖狂。貪戀留連性不守。**

**性不守。酒色誘。劉唐因酒喪江山。祅廟被焚為色誘。色誘酒作媒。傾國傾城命不久。命不久。產破妻**

**分兩別離。分離妻財被人有。被人有。反悔遲。懸樑自殺為烏有。嗚呼、可畏哉。切戒色與酒。  
 又詩  
 無事常安樂。閒非莫惹纒。應酬酒代禮。宴客色休前。**

**勿為貪杯誤。須防被孽牽。守身時𧫴愼。自可易賢賢。**

**護世天尊 駱 評曰  
 夫好酒色之徒者。見色為可樂。視酒為交歡。遂至醉生樂死。雙斧伐孤而不悟。殊可傷憐。廖將軍作**

**歌勸戒。故意俚語眞言。若當頭棒喝。吟之頗覺津津趣味。醒人情性也。**

**南天右衙將軍 周 詩  
 浮生若夢勿貪求 爭競浮華似水鷗  
 名利榮身宜善用 溫和處世定良儔  
 道心堅固無招惹 德量包容盡樂優  
 普化大同眞幸福 家家共慶太平秋  
 戒爭財氣歌  
 財財。財氣兩和諧。和諧氣不動。不動道生財。道生財兮道生財。生財善守勿心乖。阿堵物。動人貪取**

**亂形骸。孔方兄。害人爭奪起禍胎。亂形骸。起禍胎。禍胎為貪起。貪起便爭財。爭財生鬪很。鬪很殺**

**業來。殺業來兮殺業來。不顧殃身殺戒開。䦧墻爭鬪命。入室操戈實可哀。一朝之忿兮。忘身及親何太**

**呆。錦衣玉食終拋棄。金屋嬌妻亦放開。嗟彼公瑾兮。為氣斷喪哉。功名流水去。追悔輓難回。人生何**

**足樂。最樂勿貪懷。勿貪懷兮勿貪懷。廉潔心田樂靡涯。迷魂使者無掛着。追命無常不作災。不作災。**

**平心浩氣爽灵台。安常長處樂。善養氣和財。財兮氣。氣兮財。兩字化為灰。勿乖勿乖。善自安排。  
 又詩  
 嗟彼孔方兄。殃身害令名。貪爭傷骨肉。計較失恩情。**

**不忍蕭墻禍。寬柔家室平。何如修養素。到處好推評。**

**護世天尊 駱 評曰  
 世人每言爭氣不爭財。其實為財而爭氣失義者良多。故財氣相連。損身敗行甚於斧鉞之戕身也。周將**

**軍深憐世弊。作此新歌。剖明財氣害人之點。深戒知所謹愼。令人咏之勿忘。了然不爭矣。**

**嘉義市城隍 李 詩  
 嘉善而衿雅敎行 義衷護國佑羣生  
 市廛貨殖民安樂 城闕崇修政治平  
 隍固金湯歌擊缶 李和鼎鼐頌淸聲  
 降祥降福無私淑 述作詩歌化世情  
 皇民化歌  
 皇民化。化皇民。皇民化道𡚒精神。奮精神。奮精神。精神活潑好修身。修身為國器。革故要維新。要**

**維風化重君親。異端須改革。宗教社稷鄰。存正念。正念可通神。神神神。神佛融通可保身。神保善良**

**子。不保惡中人。迷信的。費心神。心神費却奢華路。無益貽殃惱聖嗔。社會行公益。國家互比鄰。民**

**為邦本兮。致君下澤民。民宦相接洽。於穆不難臻。不難臻。思想善道勵同夤。勵同夤。說妙因。妙因**

**說破渡迷津。早覺精神路。四恩報答頻。一息尚存毋少懈。三心了却盡為人。為人迷苦海。急悟出紅塵。**

**務民義。先自新。自新樂道可安貧。貧富皇民化。樂天養性眞。歌兒吟一揆。其味也津津。**

**又詩  
 權變常安樂。樂天素位行。行為毋背道。道化有灵明。**

**明善知根本。本懷悟性情。情衷能把握。把握好前程。  
  
護世天尊 駱 評曰**

**普天之下。莫非王土。率土之濱。莫非王臣。凡居四序之中。悉賴皇王之化。故務民之義。以修忠勤**

**守分之心。破邪顯正。奮勵精神。理所必然。李城隍生平之愛民。作此皇民化之新篇。言言是道。合**

**時勢之所宜。俾上下一體所當行也。歌韻亦巧哉。**

**新竹市城隍 石 詩  
 勘破修為樂善緣 濟人利物體行天  
 奉公向上勤勞効 克己敦仁獻納錢  
 義擧勇為崇篤厚 慈腸務力要勤堅  
 相扶邦國興風化 共濟大同一氣聯  
 精神體育歌  
 因時勢。學潮流。潮流美處好勤修。精神修養的。體育氣血流。打除陋習新風化。風化維新學吉儔。學**

**吉儔。吉儔從敎育。敎育智識優。智識優兮智識優。德器為基勿放丟。男女從敎育。開化出人頭。知進**

**退。進退知機品德修。勿濫嗜。勿風流。作個轟轟烈烈士子。萬人叢上獨佔鰲頭。佔鰲頭。要勤修。勤**

**修好道把名留。為國勤報効。忠肝赤膽酬。萬古精靈神不昩。靖共爾位享千秋。四大渾是假。了了然然**

**一草坵。早悟精神體育目的。因時濟宜方休。勉蒼生於目下。立功行兮無憂。循規依體育。百姓樂悠悠。**

**吾歌新敎化。吟咏觧人愁。  
 又詩  
 生存爭鬪智。智慮向偏求。德育宜崇重。精神要練修。**

**文明方進步。科學占當頭。進就棟樑器。名標萬古流。  
  
護世天尊 駱 評曰**

**夫德育之敎化。乃造皇民之根本。而男女倡平權。須防嫌疑之授受。庶免文明而反野蠻耳。然忠君愛**

**國。孝親敬長。人生所當行之忠孝也。故新竹城隍。為愛國保民之慈惻。作此精神體育歌。句煉文工。**

**甚合斯民之心理。眞堪吟而愈奮精神矣。**

**臺南市城隍 倪 詩  
 民風改革道維新 新立規模法後人  
 人道須知存愛國 國家盡㾕體慈仁  
 仁心普被公私利 利己偏多禍福因  
 因果循環終不昧 昧然靈爽判眞眞  
 愛國歌  
 愛國歌。愛國歌。皇王恩德等山河。山河社稷為君主。君主唯尊愛戴多。愛載多兮愛載多。保我黎民樂**

**太和。治安維持力。敎育如切磋。四民安樂葦。境內靖無波。人智爭向上。文明日進高。精神無曖昧。**

**体育盡薰陶。無盜賊之亂境。鮮魚肉之干戈。感四恩與三宥兮。務民義以施勞。敬天地禮神明兮。信宗**

**教乃無訛。異端善改革。雜信不用多。好存方寸地。孝義要知操。忠君愛國民之本。克己奉公受賞褒。**

**顯親揚名蔭爾曹。光前裕後兮。親喜子登科。皇恩銘感佩。報効要心和。自然早唱太平歌。神人同効命。**

**默佑息兵戈。作歌為世勸。大衆好吟哦。  
 又詩  
 大地同人類。忠心不可無。奉公稱達士。利己是庸夫。**

**上報君親德。下輕骨肉軀。犧牲懷報國。聲價重名珠。  
  
護世天尊 駱 評曰**

**夫四恩者。天地蓋載。日月照臨。皇王水土。父母生身。此道人生之恩德。不可忘報也。然而官宦士**

**庶。均宜愛國之心。故臺南城隍。司陰陽禍福之權。護國佑民之念。作歌以勉人愛國効忠。其文句清**

**新。豁人心理。吟之悅目。而感神庥矣。**

**台中市城隍 王 詩 連環律  
 文明景象己興行 行動云為要正經  
 經歷世情存厚道 道通心理學良能  
 能修舊染新風化 化入芳規豁性靈  
 風俗改良歌  
 改良改良。改良風俗化人衷。神明會。娶新娘。演戱曲。閙洞房。殺牲靈。做道塲。種種奢侈盡無方。**

**徒費金錢兮。心神勞碌閙忙忙。閙忙忙。實徒勞而無功。何太愚兮何太狂。破財無益裝面風。裝面風。**

**裝面風。面風裝盡起災殃。或會事而起釁。或閙房而乖張。或賒錢而浪費。為逋負而相戕。鄉誼生嫌隙。**

**骨肉啓爭鋒。閙得一家老少。親戚朋友各西東。各西東。怨祖宗。不怨自作孽。難免自滅亡。此誠眞可**

**惜。何如急早妨。急早防兮急早防。早妨惡俗改為良。祭祀須誠敬。心香達上蒼。婚禮從簡畧。和諧百**

**壽長。拔荐超考妣。戒殺樂西方。演劇傷風化。布敎啓愚蒙。諸般公益事。經濟自然手頭鬆。多生產。**

**產業勤耕品物豐。品物豐。資囊綽綽員外郎。員外郎。人人敬慕盡風光。盡風光兮盡風光。風光名譽世**

**傳揚。此是改良風俗模範者。官民欽敬受表彰。受表彰。効精忠。國家貢獻酬勳位。青史長流姓名香。**

**歌兒雖俚語。吟咏豁心膓。  
 又詩  
 人智須開悟。悟開舊積陳。積陳從雅化。雅化向維新。**

**維新推廣益。廣益度迷津。津味滋培厚。厚培獲寶珍。  
  
護世天尊 駱 評曰**

**世之奢華。莫甚於迎神賽會凶吉酬應等事為最也。且陋風相習。惡化己極。而能革故鼎新。庶不愧文**

**明之世耳。臺中城隍目擊時艱。作此改良歌。言言鍼砭。吟之醒目。大有裨益世道之心。閱者當善改**

**良焉可。**

**台北市霞海城隍 湯 詩  
 惡俗遷移不可留 改良風化要勤修  
 暢消迷戀歌妓舞 敗壞癡沉酒肆遊  
 耗散精神妻子厭 拋荒事業戚親愁  
 回頭是岸應知早 易色賢賢第一儔  
 000歌  
 000歌醉人暢樂樂陶陶。樂陶陶兮樂陶陶。二八嬌嬈三八哥。殺人不用劍兮。消魂送秋波。柔軟溫存兮。**

**英雄墮愛河。墮愛河。墮愛河。鶯聲燕語利如刀。肝魂斷喪壞。囊槖任模搔。000女。跳舞婆。半推半就**

**害英豪。精神暗裡喪。家室起干戈。田園都跳盡。骨肉亦消耗。消耗夜繼日。日夜為樂窩。為樂窩兮為**

**樂窩。五色電光佈網羅。半光半暗䑃朧態。迷魂陣內入難逃。不迷精神子。盡迷大戇哥。大戇哥。了財**

**買誚樂呵呵。可痛斥兮。其奈不醒何。欲維經濟的。舞舘歌樓不可多。不可多兮不可多。破財殃身生八**

**脚。精神興不高。興不高兮興不高。未能為國以分勞。早除000。解散000婆。紀綱嚴肅整。閑邪禁風騷。**

**造兆民之幸福。樂造化之太和。吾歌能吟咏。防犯必登科。戒哉愼哉。勿呵勿呵。  
 又詩  
 風化最關重。閑邪勿許投。引迷不易悟。誘壞亦難收。**

**早示箴規勉。豫防損友遊。恐營害人網。殃後更招愁。  
  
護世天尊 駱 評曰**

**夫關雎樂而不淫。哀而不傷。男女防閑恐傷於風化也。然自歐風東漸。奢靡淫佚日甚。而綱常倫紀不**

**顧。歌舞宴樂偏多。操蕩子之戈。入迷羅之網。雖風流作鬼。亦所甘心。臺北城隍擧時勢之弊。依新**

**名詞。變新聲而戒000之歌。巧妙文壇。言言痛切。其匡救化民之衷。親且切矣。為民上者、當善改**

**革焉可。**

**南宮顯化眞君 趙 詩  
 人智日開世尚新 觀今鑑古法皇民  
 澆風陋習須知革 迷信異端勿與親  
 守分安良勤樂業 希賢希聖好安貪  
 國家寧靖淸平兆 熈皡雍和畢此身  
 破迷顯正歌  
 人身最難得。福地亦難逢。難逢是正法。正法被邪攻。邪攻人易陷。易陷迷信中。迷信中。吉藏凶。祖**

**先弗崇奉。謟媚有應公。有應公。石頭公。水流公。喃喃禱拜降福祥。跳乩童。尫姨婆。三姑娘。迷人**

**魂魄亂忙忙。愚蠢輩。痴迷信賴指西東。指西東兮。指西東。安符竪斗引魔王。邪崇請入宅。正氣走他**

**方。信邪不信正。閙得顚顚倒倒不安康。不安康。怨祖宗。內邪通外鬼。可憐財散亡。前車今既覆。後**

**輩見悚惶。親宗敎。認法王。破迷顯正出迷鄉。修品詣。化民風。現身說法醒愚蒙。醒愚蒙兮醒愚蒙。**

**愚蒙提醒曉修功。修功立行神欽服。不待外求獲吉祥。守道德。敬皇王。改除奢侈盡奉公。奉公先克己。**

**克己待人德難量。造公益。公益邦家品物豐。社會盡瘁公私利。生活高超普大同。優哉善革故。奏効樂**

**無疆。  
 又詩  
 善敎為基礎。良能具素衷。好奇迷異說。崇正得安常。**

**禍福由心造。災非自惹攻。若然知革故。犹可樂無疆。**

**護世天尊 駱 評曰**

**人心之信邪不信正。棄明而投暗。好事謟媚而妄求。攻乎異端、斯害也已。趙眞君以破迷顯正為歌。**

**指道迷信。而明邪說。使人易知覺悟。其歌詞韻淸。殊可豁人心目。閲者當善省察焉。**

**九天眞相 馬 詩  
 九炁淸風兩袖生 天廷地府任飛行  
 眞心體道逢人化 相貌莊嚴到處迎  
 馬有驊騮能報主 人無禮義枉虛名  
 綱常道德為基礎 耀祖光宗博雅評  
 勸孝連環詩倒疊体廿二字作二絕吟  
 乾坤。德厚報親恩。等佛尊。誠敬奉。殷勤。法子孫。知孝道。重讀法：乾坤德厚報親恩。厚報親恩等**

**佛尊。恩等佛尊誠敬奉。佛尊誠敬奉殷勤。佛尊誠敬奉殷勤。敬奉殷勤法子孫。勤法子孫知孝道。孫**

**知孝道重乾坤。  
 勸悌連環詩双複体十九字作二絕吟以下如點號讀自得  
 同氣連枝葉茂榮。生。發。好名。門第一。和情。樂。滿庭。  
 勸忠連環詩首尾應廿六字作二絕吟  
 愛國忠。君義氣雄。保赤鎭邊疆。敵愾勤王事。主良。臣安社稷。興隆。運。  
 勸信連環反復交疊体廿六字作二絕吟  
 千金。一諾無欺重。信心。懷行正道。契交深。處提携德。可欽。誇季布諾。  
  
護世天尊 駱 評曰**

**夫詩之變體。惟連環為難能也。其交連倒疊。反復等式。惟神能之。馬眞相之才華。盡露於詩中矣。**

**勸孝悌忠信歌  
 孝、孝乃立身本。百行此為先。昊天恩罔極。報効要精虔。要精虔兮要精䖍。冬溫夏凊孝無偏。大舜孝。**

**帝位襌。慈烏能反哺。羔羊跪乳眠。人為萬物靈。感覺更能然。大哉孝字。可不勉旃。  
 悌、悌處骨肉親。元為一本人。棠棣華萼葦。紫荊悟田眞。悟田眞兮悟田眞。荊花再茂弟兄親。長幼序。**

**長幼有序和鄉鄰。虛懷存克己。克己以存仁。親疎無詬䛨。友誼福茵憑。勵乎遜悌。無忝厥身。  
 忠、出仕効忠心。為君敵愾臨。奉公無退縮。義勇萬民欽。萬民欽兮萬民欽。為忠能盡孝。盡孝必忠心。**

**試觀蘇武節。果卿烈可箴。流芳名不朽。青史不銷沉。不銷沉兮不銷沉。好將臣節表丹忱。四民同一**

**體。勿失此忠心。忠心愛國。福祿齊臨。**

**信、信義交遊廣。云為合衆情。衆情皆藉重。自可博經營。博經營兮博經營。經營進展共輸誠。季布然**

**諾重。侯嬴一語平。千秋人嘆服。雅範受佳評。嗚呼信字重。堅志永光明。  
 又詩  
 為人須務本。葉茂藉根生。菽水承歡孝。讓梨羨友情。**

**致君披赤膽。重諾表眞誠。世上能依此。四海樂昇平。  
  
護世天尊 駱 評曰**

**夫孝悌忠信。為人之本。孝能事親。悌懷友愛。忠則致君。信則任用。依此行之而不輟。則終身之光**

**榮。顯耀於無限也。此歌之傑作。足可化人而知勉旃。**

**南宮星君 柳 詩  
 南極光華耀太微 宮垣瑞霞滿天樞  
 星辰現象民安樂 君澤宏沾世仰施  
 孔道宣揚歌美德 神心救世遍華夷  
 只緣滄海滄桑變 特駕慈航指引歸  
 勸禮玉連環交枝體二十四字作二絕吟**

**禮儀分別。序尊卑。要謹持。謙遜。讓無欺。誑。不宜。敦品詣。作佳兒。  
 讀法  
 禮儀分別序尊卑。別序尊卑要𧫴持。尊卑要謹持謙遜。謹持謙遜讓無欺。持謙遜讓無欺誑。遜讓無欺誑**

**不宜。欺誑不宜敦品詣。宜敦品詣作佳兒。  
 勸義玉連環交枝體二十九字作二絕吟  
 友情敦厚重和平。義氣生。心崇不悖。世無爭。兢膺多福。亦傾。忘大本。急修成。  
 勸廉玉連環交枝體二十字作二絕吟  
 潔己身存道德重。無貪。欲。弗堪。存道。德心慚。愧。失廉。  
 勸恥玉連環脫蓋體廿七字作二絕吟  
 玉璧堅持重恥節。心田。不改夷齊志。聖賢。希有。德焉。知甘自餓。首陽巔。  
  
護世天尊 駱 評曰**

**連環詩之結構。點題序事。盡致其妙。眞仙家之佳作。吟咏當不息卷耳。  
 勸禮義廉恥歌  
 禮、禮別尊卑重。尊卑禮所關。方能分上下。庶免起禍端。起禍端兮起禍端。周出褒姒試詳觀。家國壞。**

**命不全。何如重禮法。擧止不容寛。上行下效樂團圓。因禮生敬畏。敬畏不冥頑。齊家治國本。嚴重**

**禮儀全。  
 義、義氣參天。君臣必然。兄弟師友。秉此心田。桃園之義千古。蘭亭之契萬年。勉爾後生輩。衷懷志**

**勿偏。交遊重大義。不負可希賢。勿似儇薄輩。情氣等雲煙。立身本。義要堅。舍己從人不改遷。芳**

**名流後世。重義與輕錢。懔之切切。記焉記焉。  
 廉丶廉廉。身家潔己志不厭。弗私授受。瓜李避嫌。項仲山之風可慕。盧懷愼之鄙貪婪。臭名留齒頰。**

**穢行總難堪。何如學檢点。楊震重淸廉。廉字尊重。戒之勿貪。  
 恥、恥重身不辱。不辱學淸聲。清聲節操好芳名。好芳名兮好芳名。芳名無濫作。濫作不光榮。不光榮。**

**妄胡行。科條犯四堵。囹圄受刑懲。受刑懲。無恥敗令名。何如安素志。夜臥不憂驚。守王法。戒鬪**

**爭。努力奉公義氣生。一切無恥事。戒愼不妄萌。悠悠自在。共樂昇平。  
 又詩  
 守志勤耕讀。逍遙出自然。禮門君子道。義氣德純全。**

**廉潔懷心志。恥躬失性天。敦修無歉仄。自可以希賢。  
  
護世天尊 駱 評曰**

**夫禮義廉恥。為人之根。禮以制身。義以養德。廉以守志。恥以遠辱。此人生品格之大觀也。日常動**

**作。不容或缺。八大綱領。固所當遵。超凡入聖。不外此道。而柳星君。依題作歌。使人易誦記憶。**

**其文法之結構。盡其意而露眞情。閲者當領悟行之而勿憚焉。**

**靈侯太子 關 詩  
 糾糾威儀作漢臣 忠心耿耿報君親  
 史篇美譽標名在 聖廟追封爼豆新  
 社稷匡扶膺厥職 鞠躬盡瘁撫斯民  
 浩然正氣乾坤壯 千古英風列聖眞  
 正氣歌  
 正氣歌。正氣歌。浩然正氣壯山河。忠心勃勃扶社稷。定國安邦志不阿。志不阿兮。志不阿。權貴皆趨**

**避。英雄氣不磨。匡扶帝室興劉主。六出祈山不息戈。鞠躬君父重。輔翼以施勞。為國捐軀受賞褒。英**

**靈不昩歸天府。靑史留芳血食多。聖廟列封位。蒸嘗配享豪。救世飛鸞下。恩威普大羅。造新篇以勸世。**

**施惠澤之恩膏。人能反本。樂也陶陶。庶幾早唱太平歌。  
 又詩  
 精英元不昩。立志胆宜豪。君國為關重。聖恩要記牢。**

**奉公明大義。伐善必施勞。愛赤惟忠恕。芳名萬載褒。**

**護世天尊 駱 評曰  
 精忠可冲日月。正氣乃壯山河。千古英靈。宜其爼豆馨香。受蒸嘗於勿替之。關太子之正氣歌。言詞**

**壯勵。可為臣子者龜鑑也。**

**白雲童子 詩  
 師徒饗美酒。酒債換歌篇。篇內寓深意。意中結善緣。  
 白雲歌  
 白雲童。白雲童。白雲童子入仙踪。好傲烟霞癖。追隨白鶴翁。到處隨緣詩洒伴。橘中作戲鬪英雄。四**

**時花不萎。八節草長蒼。靈猿嘶閬苑。白鶴舞青松。芝蘭生碧澗。紫霧罩瑤宮。絲桐歌一拍。鳳舞與鸞**

**翔。無繁華之撓擾。有仙韻之飄空。逍遙自在。兩袖清風。遨遊三山五島。亦免帶一絲一縷一錢銅。嗟**

**彼紅塵客。終日為利忙。到底限臨。何曾一文在手中。勘破此。似學我仙童。學個長生不老方。勿忽勿**

**忽。記衷記衷。  
  
護世天尊 駱 評曰**

**逍遙客。乃知富貴浮雲。仙家樂。任意陶情繾綣。而白雲童子之九齡。藉白雲而喩世。吟味頗雅。閱**

**者宜感悟也。**

**松柏坑玄天上帝 高 詩  
 苦海無窮極。回頭即是涯。茫茫如醉裡。滾滾逐飛埃。**

**心鏡豈容昧。靈台好掃灰。參加歌一勸。俚語豁心懷。  
 茫茫苦海歌  
 苦海歌。苦海歌。茫茫苦海嘆奈何。浩瀚無涯際。浮沉喚奈何。大風吹大浪。扁舟難把牢。仰天難救應。**

**補漏亦難過。嗟彼浮浪子。沉溺安樂窩。安樂窩中盡迷網。窩中迷網不知逃。醉生又夢死。流連惹禍多。**

**膏梁骨肉消散盡。酒地花天害人窩。覺悟須知早。猶如脫網羅。回頭登彼岸。人格自然高。青年宜立志。**

**品詣學謙和。謙和人企仰。學歷自登科。精神奮發勤王室。顯祖揚名永不磨。茫茫苦海歌一唱。其中趣**

**味細吟哦。吟哦得意。樂也陶陶。  
  
護世天尊 駱 評曰**

**人生浮世。不知覺悟。日事浮華。沉眠花柳。猶如扁舟入茫茫之苦海也。玄天上帝擧歌指引。度世知**

**津。其句頗工。意盡諄諄。宜知勉諸。**

**歌集總結評  
 夫歌咏言。繾綣於閒散逍遙之外。陶淑情性乎酒後茶前之間。為士子文人所不可無也。而諸眞體聖為衷。**

**擧世上當戒當勉之嘉言。編以成歌。各施才華。盡形窮態。巧妙鋪張。或淺語或深文。均合時勢之針砭。**

**吟之者暸然心目。互相諄勉焉可。**

**編輯迷津寶筏坤部(曲賦解說論文)**

**太白仙翁 李  
 嘆富貴貧賤曲淸平調  
 嘆富貴貧賤。終日悾惚。奔南北走。爭較短長。那知道盈虛數定。禍福難量。想長城依舊。阿房宮空。**

**金谷花謝。烏江志窮。頓作了邯鄲夢一場。爭甚麼霸主與侯王。誇甚麼智勇與英雄。無常到。難迴避。**

**始信榮華花上露。富貴草頭霜。歌一曲。勸世回首。奏一揆。勸世修功。勿自徬徨。學我仙翁。中秋夜。**

**好風光。且把金罇酒一觴。盡量酩酊返仙鄉。  
  
護世天尊 駱 評曰**

**人世之榮辱無常。貴賤不等。惟功行名流後世。福蔭兒孫。魂歸天府。免受苦輪也。而太白仙翁之生沒**

**流芳。詩才卓著。現身說法。嘆富貴貧賤。終歸烏有。依御製淸平調之體而作曲。言文寫作俱佳。吟之**

**爽人之心目。太白眞容見於曲中矣。**

**得眞仙童 林 詩  
 得意遇明時。眞修步玉墀。仙緣根夙締。童子具良知。**

**林茂泉淸秀。學優品格奇。圃栽四季菓。降玩樂心脾。  
 又述夙因  
 欲話衷情事。悲歡涙欲漣。修平乃祖兮。哲慧我爹焉。養育深恩負。劬勞大德捐。  
 六齢嗟殞越。一世嘆雲煙。我本清修客。自超脫俗緣。棲霞洞裡任。道號䁱雲仙。  
 早悟眞修路。弘農衍派傳。忠良為世胄。宦裔仰名賢。弱冠追仙跡。證眞四五年。  
 功修嗟不及。定力念難堅。誤墜嗔癡地。胞胎打一團。今生重會合。林氏結虛緣。  
 乳臭離襁褓。靈根不變遷。阿公父母惜。文字少知篇。何期修不迨。一病喪黃泉。  
 氤氳香滿室。鐵拐度歸仙。辜負親恩德。未能報効焉。効勞仗祖蔭。際會値良緣。  
 大雅倍賢慶。弟兄友誼先。母親欽再育。喜幸樂無邊。愛顧親和戚。冥中感念焉。  
 明機表叔蔭。夙諦結深緣。聖門㒰効力。功果勉當先。得到贊天會。吾師指引焉。  
 又詩  
 塵緣會二囘。童子喜懷開。唱曲無佳韻。仙歌試折裁。  
 眞如曲  
 眞如曲。不易得。得了眞如成佛仙。得了眞如登聖域。聖亦人。仙亦人。聖仙同是修眞得。人謂做仙甚**

**為難。人謂做佛受苦厄。為難苦厄世不焉。不為悟不得。仙也不得。佛也不得。欲再為人更不得。此生**

**若不修。迷墮眞可惜。可惜可惜。急悟修勿惑。仙凡只一隔。悟眞如兮悟眞如。玩此眞如曲。俾爾大有**

**益。  
  
護世天尊 駱 評曰**

**夫修眞學道者。了却塵情。屏絕俗緣。方得修證仙階。倘一念不堅。雖成亦被降謫。如得眞仙童之夙**

**因。再打胞胎。六齡歸眞。得祖澤効。力三尊之門。幸遇而蔭拔也。作此眞如之曲。雖小子之言俗話。**

**語甚不凡。切中道益。可為小大君子同感化也。**

**碧玉仙童 詩  
 嘯傲煙霞慣。清眞欲學仙。胸懷常浩蕩。骨格自天然。**

**碧玉歌絲竹。仙童締俗緣。慈航開普渡。渡世墮迷川。  
 慈航渡世曲  
 慈航行濟渡。濟渡茫茫苦海路。苦海路霧雲遮。霧雲瀰漫航行誤。急殺苦海人。浮沉生怨慕。怨兮流水**

**上高灘。慕兮邀天來眷顧。舵舡兒。指南車。子午差違難進步。天步艱難未許遊。未許遊。咫尺迷津急**

**早悟。早悟修省上天梯。上天梯。神仙來救助。救助救助善人心。得濟慈航渡。慈航兮慈航。勿緩勿後。**

**護世天尊 駱 評曰**

**夫三界諸眞。共造慈航以渡世。著善册以化人。而仙童亦體聖衷。作此曲以參贊。其文意亦殊佳趣也。**

**靈珠仙子 詩  
 靈靈覺性體。性體自然明。明道空虛幻。幻眞了悟輕。**

**悟輕塵世夢。夢醒鏡中情。情緒休貪着。着貪負一生。  
 嘆浮生若夢曲  
 嘆浮生。浮生幻夢情。情波愛浪迷離甚。愛甚迷離觧不淸。青山山不老。綠水水長縈。千年栢。萬年松。**

**秀媚稟天成。日月逝。歲其除。老少相推可嘆驚。驚嘆風中燭。猛省懶殘齡。殘齡殘齡。年華不增。轉**

**𣊬無常。了了然然西方路上行。爭甚麼富貴。逐甚麼利名。四木板。四支釘。黃坏長埋不留停。金寶帶**

**不得。功業伴眞靈。修悟早。辨前程。免誤靈光墮火坑。一息尚存當自度。莫待身後哭幽冥。細歌此曲。**

**急悟惺惺。  
  
護世天尊 駱 評曰**

**人世上壽。不過三萬六千日。難免無常二字。癡人不悟。爭名奪利。無一毫功行於人間。空負一世矣。**

**靈珠仙子此曲。眞是超然。感人覺悟不淺也。**

**靑衣童子 詩  
 世上盡花花。花花世所誇。誇名誇利欲。欲富欲榮華。**

**華屋終裝假。假緣暨認差。差非知改革。革故乃為佳。  
 嘆苦樂曲  
 苦苦苦。樂樂樂。樂樂苦苦苦中樂。樂世虛。苦也虛。為樂忘苦貪愛欲。貪欲骨髓枯。貪利良心促。髓**

**枯命長傾。心壞身受辱。何用貪婪不知足。富也由天。貧也由天。守分安常為最樂。道也由心。德也由**

**心。克己奉公何所苦。苦以樂解憂。樂以苦戒欲。苦樂中間變幻多。善用苦樂不為勞。大道苦中修。苦**

**中道最樂。樂道苦道成佛仙。畏苦貪樂終恥辱。為世破迷癡。觧咏苦樂曲。  
 又詩  
 苦樂曲吟罷。罷吟酒一杯。杯杯皆領畧。領畧返蓬萊。  
  
護世天尊 駱 評曰**

**心本淸淨。因麈所煩。而不善觧脫者。雖富貴亦眞苦也。如簞瓢陋巷。雖貧亦樂也。青衣童子之苦樂**

**曲。眞善開人之心理。言詞清爽。何其超歟。**

**瑤闕仙官 詩  
 南瞻苦樂境。幾個曉知修。強弱相呑并。榮枯陷怨尢。**

**文明思利欲。富貴復貪求。知足何時足。無常一旦休。  
 功業曲  
 浮生畢世總虛空。虛空陶鑄有靈光。靈光托母體。母體判形容。生存大塊地球中。地球中。互交通。智**

**能活動變無窮。萬物靈。靈物惟人冠百雄。性本善。善修樹德功。習相遠。惡業暫包藏。功行由心立。**

**業端習性攻。王侯子。將相郎。貴賤輩。皆由夙世報身從好妻妾。玉嬌娘。醜陋婦。苦孤孀。宿因感報**

**有何傷。何傷何傷。功業兩字報難量。人是假。人假非眞草上霜。善也由己做。惡也由己作。到頭善功**

**惡業。報應盡昭彰。生從何處來。死從何處去。生死難逃命無常。到底利名逝水。終為泡影杳茫。魂飛**

**魄散色身壞。功業隨身見閻王。分善惡。判過功。善超惡墮。循環累刦報重重。何如早悟修行。成仙作**

**佛由衷。細吟功業曲。修證樂仙鄉。  
 又詩  
 凡心未了脫。仙佛總難期。勘破無難事。天梯任步移。  
  
護世天尊 駱 評曰**

**世情幻夢。何不知修。禍福無門。惟人自召。在生善惡任施為。沒後功業難逃脫。仙官此曲。陳之己**

**徹。文簡意賅。開悟匪少矣。**

**寶瓶仙女 詩  
 伴駕下瀛洲。群眞互唱酧。實瓶歌酒曲。仙女女人修。  
 杳幻曲  
 人生空杳幻。杳幻宇宙中。生來成幻體。死去杳無踪。莫謂無踪有靈光。靈光投祖竅。打落胞胎入腹中。**

**三魂遊其內。十月脫胞宮。倒翻觔斗。㘞破紫河中。囫圇一聲合陰陽。生來眞是苦。到老一場空。一場**

**空。眼光落地性茫茫。如生龜觧売。如螃蟹落湯。四大盡分張。魂歸於天。魄落泉鄉。飄飄蕩蕩杳杳冥**

**冥何適從。有功蒙接引。引證往西方。有過受下墮。墮落苦難當。功過兒孫替不得。看來自作還自當。**

**何如早修德。看破杳幻速收塲。學我仙家樂。樂趣也無疆。侑觴歌一揆。興而比兮霓裳。  
  
護世天尊 駱 評曰**

**生不認魂。死不認屍。此語為不修者。醉生夢死。昧本來之面目也。如修悟之者。杳幻人間。猶恐修**

**之不早。何待及時方修耶。寶瓶仙女此曲。可度可悟矣。**

**明月仙女 詩  
 世上多遷變。光陰不待人。明心知道體。月窟見天親。**

**仙法通眞諦。女修悟妙因。頓開生死路。度世出迷津。  
 明月曲  
 月明明月。月月盈虛圓復缺。圓滿氷輪光普天。星斗之輝難與奪。寶鏡碧空懸。賞咏歌不絕。東升西沒**

**不停留。盈昃循環。䀲明始末。月月一年十二月。月月行不輟。月月一月三十日宵。宵宵行軌軏。日月**

**互交更。光明相照發。一旦羅孛殃。蝕盡兔魄乏。風雲變。天地愁。掩蔽無光數不越。信乎天道無常。**

**日月無常。人事更無常。欲躲無常志要決。決志修。決志修。修眞學道登仙闕。男也仙。女也仙。男女**

**仙眞輪迴脫。細歌曲兒。心同明月。  
 又詩  
 韻自天生。天生脫俗情。俗情無束縛。束縛墮迷坑。  
  
護世天尊 駱 評曰**

**蘇子曰。惟江上之清風。與山間之明月。是天地與人生。取舎無藏。人壽幾希。何能與風月相久哉。**

**惟仙為能也。明月仙女。九齡因明月而悟成。藉此作曲。暢敍眞情。文法切中道緣。示人要悟修也。**

**飛瓊仙女 詩  
 仙织詩聯吟。吟詩度世沉。沉迷因性昧。昩理被情侵。**

**侵害眞如體。體傷智慧心。慧心空色相。空相合陽陰。  
 陰陽曲  
 乾坤奠。混沌開。輕清重濁天地排。陽為天。陰為地。地天交泰萬物賅。日為陽。月為陰。日月陰陽運**

**不乖。陽属男。陰属女。陰陽男女兩和諧。氣為陽。血為陰。氣血調和病不災。陰陽錯綜分奇偶。造化**

**乾坤妙化裁。草木潤霑滋雨露。生成男女育靈胎。仙凡由此出。順逆要知哉。嗟彼世情迷本性。陰陽失**

**序誤形骸。孤陰何以生。獨陽何以長。不生不長善心灰。修佛子。學道人。悟得陰陽妙理。成仙佛登天**

**階。曲兒玩索。福也無涯。樂也無涯。  
 又詩  
 天地陰陽理。由人悟處修。聖仙何種子。種子在心籌。  
  
護世天尊 駱 評曰**

**天地人生。惟陰陽二氣而成。故曰人身小天地也。苟違天道。逆理而為。輪迴苦報。在目前矣。飛瓊**

**仙女此曲。作之頗優。眞合要道。閱者當善悟焉。**

**雲屏仙女 詩  
 人生如幻夢。夢境杳茫茫。茫碌偏爭較。較爭是著空。**

**空空空過了。了了了然終。終要知修本。本修第一功。**

**清風曲  
 淸。淸清淸淸淸。淸風閣。戱雨亭。傲山間之明月。繾書閣之詩聲。同白雲而長往。隨花月以流形。風**

**淡蕩。露零零。凉透紗窓習習輕。輕輕輕。輕風滌暑氣。愁思動閨情。無風活不得。萬物氣難平。淸風**

**兮淸風。好風吹我滿懷淸。大氣通天地。吹噓品物成。一朝低壓氣。颼飀暴發。惡風暴雨一齊傾。風雲**

**生不測。災害遍生靈。風在人中人不見。氣呼鼻息吸而生。嗟彼凡夫輩。不修呼吸把道凝。形骸失檢點。**

**疾風中體。四肢厥逆不聊生。好學仙家法。淸風伴我行。行行。行南就北。移東走西。任我自在飛騰。**

**玩味淸風曲。同步遊玉京。  
 又詩  
 呼吸長生訣。人亡一息休。未能明此道。捨己復何求。  
  
護世天尊 駱 評曰**

**人稟天地之虛靈。仗呼吸往來而生存。四體機械。或稍故障。百病叢生。一息不來。萬事休矣。復何**

**較為哉。雲屏仙女。芳齡八歳。好淸風修道而成。借景作曲。文意爽然而見眞。咏之如淸風滌暑也。**

**珊瑚仙女 詩  
 仙姬聯咏曲。曲咏醒人迷。迷津知修省。省愆着意稽。**

**稽查功與業。業報苦同凄。凄楚由心性。性偏行不齊。  
 迷津寶筏曲  
 桃源洞。好避秦。茫茫苦海盡迷津。路上迷津客。徘徊苦海邊。趦趄態。迷離陷溺頻。浮沉眞可惜。寶**

**筏渡迷人。渡迷人。迷人出苦海。苦海回頭曉自新。新新。新染舊污早鼎新。紅塵事。閙猜猜。非非是**

**是不堪親。五濁世。滾煙塵。煙塵滾滾。盡是花花樂樂。迷陷此人身。苦中樂。樂含辛。苦辛不顧味香**

**珍。形骸浪散外。招愆惹禍。惹禍骨肉嗔。何如知反省。懺悔體仙神。迷津客。醉夢人。提撕覺路悟前**

**因。因因果果善惡業。天網恢恢報應眞。眞仙仙人人身做。人作仙人悟妙因。願度有緣輩。隨我出迷津。**

**快樂眞自在。憂道不憂貧。貧而樂。富好禮。逍遙享長春。修眞方脫俗。永證法王身。  
 又詩  
 樂道可安貧。安貧見性眞。性眞修不怠。不怠己歸仁。  
  
護世天尊 駱 評曰**

**夫迷咫尺。失足一陷空嗟。仙眞慈悲。造渡人之寶筏。有緣幸遇。回頭是岸也。珊瑚仙女歌此曲。文**

**意殊可脫俗。**

**玉簫仙女 詩  
 人身小天地。造化運璇璣。奇偶陰陽合。三才禍福歸。**

**卦中分晦吝。爻象晣玄微。參透眞傳奧。盈虛指掌推。  
 天地人三寶曲  
 人稟天地。命属陰陽。禍褔難逃造化中。上覆下載人中立。乾坤之德報難量。三才理。細推詳。日月星**

**辰普照光。晝夜輪流週復始。天上三寶禮敬從。禮敬從天下及地。地下三寶水火風。水滋生。火化物。**

**風生氣。人物陶鑄化無窮。中三寶。天地人。天生地養。運化無方。六爻卦象分三盡。運配三才妙理通。**

**洪範由斯出。九疇列九宮。天地人元為主宰。應人運命定災祥。天運地運人運。運廻卦數判毫芒。仙佛**

**知妙訣。禍福指掌中。聖賢樂天命。趨避好心腸。嗟彼世人僥薄甚。罔明天理怨天公。怨天公。好行兇。**

**悖逆胡行不可容。何能免災刦。命運起交攻。禱何益。禳何益。改換心腸是良方。敬三寶。重三綱。守**

**三才。依三元。廣推德量福包容。姓名學。運命數。卦運綜合有奇功。善妀造。重人元。至心功行觧災**

**殃。三期末運逢人度。信賴眞心補救良。補救良。品德良。良名可使姓名香。須知天地德。報効勉斯躬。**

**三寶曲一咏。意味細端詳。**

**又詩  
 達人知命理。禍福一心基。改造無難事。良名好善施。**

**護世天尊 駱 評曰**

**君子居易以俟命。小人行險以邀幸。禍福災祥。皆由夙註。而天地盈虛。應三元之大數。人受天覆地**

**載。賦命窮通。聖賢發明數理。使人趨吉避兇。積德感天觧移造化。達者知命而修禳也。玉簫仙女。**

**十三齡而明大衍之數。得度歸眞。作此三寶曲。發揮造化之妙理。釋命運之玄微。人能感悟。人力可**

**以補天也。此曲文理。玩之爽然。**

**南海觀音駕前善才 詩  
 人世等蜉蝣。如何弗省修。傷殘殃太甚。造物降災尤。**

**嘆迷曲  
 世道昏迷。馳東逐西。朝朝暮暮。只貪花樂不修兮。認眞偏作假。認愛是福褆。那是剝喪元陽。損身敗**

**德。害得慘慘淒淒。浮沉苦海內。醉昏昏醉不知迷。吾佛開方便。警鐘為爾提。提醉夢中客。頓開覺路**

**度爾上雲梯。快快早修齊。  
  
護世天尊 駱 評曰  
 不怕迷早。只怕覺遲。佛憫衆生。迷墯者多。頓悟者少。何時出苦輪哉。故開敎東林。費盡婆衷矣。**

**善才此曲。詞簡意切。足以醒迷也。**

**南海觀音駕前善才 詩  
 人世等蜉蝣。如何弗省修。傷殘殃太甚。造物降災尤。  
 嘆迷曲  
 世道昏迷。馳東逐西。朝朝暮暮。只貪花樂不修兮。認眞偏作假。認愛是福褆。那是剝喪元陽。損身敗**

**德。害得慘慘淒淒。浮沉苦海內。醉昏昏醉不知迷。吾佛開方便。警鐘為爾提。提醉夢中客。頓開覺路**

**度爾上雲梯。快快早修齊。  
  
護世天尊 駱 評曰  
 不怕迷早。只怕覺遲。佛憫衆生。迷墯者多。頓悟者少。何時出苦輪哉。故開敎東林。費盡婆衷矣。**

**善才此曲。詞簡意切。足以醒迷也。**

**南海觀音駕前良女 詩  
 迷悟可身修。佛仙任爾求。菩提元有種。早上渡人舟。  
 了悟曲  
 悟從迷處修。修來修去少愆尤。脫開迷塵網。皈佛上慈舟。了假歸眞極樂遊。遊遊、遊來遊去。長在娑**

**婆苦海渡人頭。陷溺隨手挽。沉淪急放舟。費盡慈悲救世之大願頭。迷悟須加勉。菩提任爾求。三期開**

**普度。勝會難逢盡此一報酬。迷即千山萬水隔。悟成仙佛樂悠悠。世勿忽哉。急修急修。**

**護世天尊 駱 評曰  
 人患不能了悟。何愁不證菩提。夫仙佛只得一悟字。衆生因執一迷字。此仙凡悟迷之差別也。人能了**

**悟。仙佛由我矣。良女此曲。作之超然。化俗足以化迷耳。**

**曲集總結評  
 夫曲者約也。約禮以肅樂。陶人之性情也。仙凡之曲。天壤差別。如上仙子仙女鑒別凡心。各命題而賦**

**曲。文詞盡情而確切。曲調韻淸以咏吟。巧妙才華。流暢潚灑。雖在稚年。盡属學富力強。不失仙宗之**

**氣概也。曲中雅趣。雖俗亦超。眞可悅人心醒人脾。吟之不釋卷而為枕祕也。閱當首感領悟焉可。**

**台北指南宮孚佑帝君 兪 詩  
 精神不昧煉靈心 修養天眞出苦沉  
 骨格超凡神入化 丰儀㧞萃守良箴  
 天人修證三乘果 塵俗難忘五濁侵  
 緣分隨機相邂逅 夙根深種菩提吟**

**精神修養賦以題為韻  
 且夫天為造物主。人為萬物靈。生存大塊之中。智能克備。活動小週之內。性體圓明。二六時中。不昧**

**方寸省察。四時節內。更加溫養專精。然志道不忘乎苦。行功必耐其辛。篤志業儒。免學磨穿鉄硯。至**

**心求佛。竭誠秉意修眞。陰陽只存正氣。變化全賴心神。固知人世無常。瞬息光陰過隙。紅塵有限。頃**

**間歲月難留。早起街頭走馬。夕間棺內眠休。智者急省。悟者早修。當視繁華富貴。猶如捲月浮雲。得**

**失榮枯。易若擧臂反掌。煩惱皆因多貪。知止悠然自足。勿勞精神。切向休養。從來禍福天生。盈虧命**

**註。居易俟命勿尤。行險徼𢔛不裕。養浩然之正氣。早悟無生。修有漏之來因。了徹去住。眞假須認分**

**明。超脫必從禀賦。  
 又詩  
 苦樂因緣不自由。急從假體向眞修。成仙作佛無難處。快把眞心竭力求。  
  
護世天尊 駱 評曰**

**士君子不可不修身。思修身、不可不知人。思知人。不可不知天。人之受命於天。賦性於命。如不知**

**精神之休養。放其心而不知求哀哉。故曰一息尚存。此志不容少懈。指南宮兪主席。生前因妖而放誕。**

**得呂祖度歸正道。其行述詳於臺北贊修堂清心寶鏡中。立志體天行化。作此精神修養賦。寓意度人。**

**依題作韻。委屈條陣。顯露才華。可謂結構之佳章矣。**

**玉淸文昌帝君 張 詩  
 士行宜修品格淸 玉堂金馬發前程  
 先賢巨範時追步 至聖芳規敬懔行  
 遠却閒邪崇正道 普被恩威及眾生  
 敦士行賦以題為韻  
 夫士為四民之首。官推百姓之尊。克懔綱常。振彜倫之雅化。勉修道德。重儒行之斯文。不阿權勢。弗**

**濫蕕薰。莫吾猶人。躬行君子不憚。則吾豈敢。身修聖道當勤。儒林聲價自重。士子品詣須敦。乃有不**

**矜細行。逞濫嗜以風流。佻㒓狂狷。肆貪汚而放肆。朝秦暮楚之樂。迷亂德性堪悲。倚翠偎紅之歡。枯**

**陽生梯可慮。上行下效不成官。名毀譽傷羞愧士。既為名敎罪人。應受迍邅不幸。恥辱社會。指摘譏刺**

**奚安。慚對親疎。攻革須知反省。十日十手其嚴。三戒三畏之警。體君親之要道。愼屋漏於矜影。勿暴**

**棄以自甘。持雅操於優等。廣博前程。聿修士行。必當遵聖訓之規章。守格言之佳句。修身立品。顯宗**

**祖之遺風。淑世化民。助國家之豐裕。翼翼篤志。羣儒勿忝所生。耿耿研修。諸子必讀此賦。  
 又詩  
 士人孰不望功名。名敎須宜立志淸。淸白傳家榮厥後。後生可範發前程。  
  
護世天尊 駱 評曰**

**夫士為庶民之首。而弗敦品詣以妄為。沾辱聖門。貽羞宗祖。何以為人哉。文昌帝君不憚訓諭諄諄。**

**親作此賦。分韻對股。文華耀彩。傑作超羣。行文走筆。費此婆衷。贊神敎而匡士庶。可不猛然共相**

**勉哉。**

**大𣁽夫子 詩  
 人能弘道道弘人 魁斗星輝貫紫宸  
 德被文章光甲第 名高詞舘耀宗親  
 春風桃李滋培厚 冬雪松筠傲氣眞  
 品格不磨千古重 承先啓後可容身**

**道德敎育賦 以題為韻  
 蓋仁為心之宅。義為身之路。芳躅遵行。不背聖門佳訓。洪範是則。敬依賢哲雅度。聰明立品端莊。豪**

**邁居心敦厚。孝親敬長。上和下睦謙卑。愛國忠君。克己奉公要道。如是汎愛衆而親仁。廣胞與以裨益。**

**父子有親情。君臣有義暢。夫婦有別分。長幼有序則。朋友有信心。五倫眞道德。擧綱領以立基。依聖**

**賢之所傚。君為臣綱。致君澤民盡忠勤。父為子綱。顯親揚名盡孝順。夫為妻綱。敬順無違可謂賢。領**

**此綱常。發蒙啓嘳以垂敎。乃可博後生之前程。依先覺之所約。勿使佻㒓不羈。勿使樊籠失足。勿使驕**

**矜傲物。勿使先命遭辱。勿使放辟邪侈。勿使野遊馳逐。勿使悖逆乖違。勿使殃咎惡劇。善訓以明道德。**

**嘉言最重敎育。為師責任匪輕。立法必宜專注。寸陰是惜。困勉必期有成。細行當修。才華方纔不負。**

**學力盡在少年時。超羣不慊詩書富。好作良圖觀。品出天然賦。  
 又詩  
 道德精神育化才。根基堅固葉榮荄。聰明偏為聰明誤。捨本忘根費折裁。  
  
護世天尊 駱 評曰**

**無為而治者。其聖也歟。聖人以道德立基。博約禮文。振綱常之名敎。而於穆之休。為萬世之師表也。**

**大𣁽夫子因時濟宜。發揮聖道。作此道德敎育賦。啓人心理。元元是道。言之切而意之深。廣包容之詞**

**藻。分題韻以行文。可見夫子之佳章。利衆生以資化育。功亦偉哉。**

**諸葛孔明先生 詩  
 久年抱膝臥南陽 三顧殊恩際會隆  
 決策運籌興漢室 懲奸破賊輔劉皇  
 鞠躬盡瘁孤忠表 厥職是膺赤胆彰  
 青史流芳名不朽 而今追憶嘆無疆  
 忠君愛國賦 宋文體  
 竊謂南陽野人。疎懶成性。自號臥龍。躬耕於畎畝之中。不求聞達於諸侯。烹經煑史。志道修眞。與鳳**

**雛元直為莫逆。訪師學道。力圖出世之法。修證人天。何期先生猥自枉屈。三顧於草廬之中。感知遇之**

**恩。驟膺寵眷。受隆情之惠。拜命重權。於是披肝瀝胆。稍展經綸。匡扶漢室。破賊除奸。以興勤王之**

**師。而輔中興之主。赤壁鏖金。華陽放操。順天命之所歸。火燒葫蘆谷。灰燼藤甲兵。為盡忠勤。不得**

**已而用。實抱無窮之悲憫。促吾天平。理所必至。尚幸對策隆中。繼都西蜀。天下鼎立。皆賴五虎諸將**

**校。盡忠君愛國之勞。應天順人。非吾之功也。加以托孤重命。益恐懼以難辭。觀魚調兵。輔幼主而不**

**背。前出師。後出師。表丹心以報主。初出祁山。六出祁山。盡鞠躬之憔瘁。只望吳魏復歸漢統。天下**

**再属炎劉。無如天命靡常。數難逆料。嗚呼、泰山其頹。哲人其萎。將星墜地。吾命在天。裹屍鞭革。**

**老死沙塲。盡忠藎之心。以報殊遇之恩也。興思及此。猶覺感慨莫伸。千古英靈。昭如日月。今逢三相**

**代天宣化。請命造書。覩刦運之傷殘。仗諸眞而匡救。所願國土臣民。尊皇守道。各秉忠心。以盡匡救**

**善導。謹將生平。畧賦事跡而共勉焉。  
 又詩  
 忠君愛國萬民欽。史册昭昭不朽沉。千古靈魂終永在。芳名贊羡作歌吟  
  
護世天尊 駱 評曰**

**夫忠義匡君。為臣盡忠藎之心。匡復衰微帝室。而至於中興者。方顯臣子之能。若孔明先生之扶漢。**

**眞千古一人。其韜畧才華。克師制勝。且明休咎於既往未來。眞天下笫第一軍師。此賦盡抒生平。事**

**跡昭昭。洵堪為臣民之龜鑑也。文法淸新。不膠俗氣。宛如當年陳策隆中之景象。誦其文、讚仰莫可**

**言諭矣。**

**南海觀音菩薩詩  
 一視同仁普化同 天生萬類沐恩隆  
 過規善勉無人我 克己利他判過功  
 見義勇為崇正道 思賢若渴慕高風  
 時存方便懷公益 億兆和平不落空  
 同類親善賦 以題為韻  
 竊謂大地衆生。普被敦仁之化。有緣佛子。咸叨覆載之功。或生中土。或降外方。得王化之敎益。受聖**

**道以開蒙。仰耶回之敎理。叨道佛之眞常。處宇內之種類。分地上之異同。同音同聽無差。禀性禀懷相**

**對。上而君親之重。忠孝無偏。下而師朋之誼。敬愛不憒。親善和睦不爭。交遊相通薈萃。仁愛似芝蘭。**

**和平即善類。然必宗教為基。修養精神不惑。何用異端作弊。含眞體道知因。悟本來之面目。了幻體之**

**報身。敎派眞傳。敦守奉行不背。宗分妙理。堅持信篤相親。勿固執而紛爭。勿傷䜛而謗訕。勿着妄而**

**失眞。勿執迷而自賤。勿爭權而作威。勿恃勢而逞辯。凡事且讓三分。退步須遜一箭。正直無欺同類。**

**平情接物親善。體天行道。以報佛天。敬父修身。以酬君父。明倫達道無乖。崇聖尊賢豐裕。中外互交**

**通。社會任去住。四海昇平。兆民益富。擊缶而頌歌章。奏樂以作曲賦。  
 又詩  
 為貪利欲起戕生。强弱相吞太不情。同類殘凌傷好德。三期末刦一齊傾。**

**護世天尊 駱 評曰**

**夫大地衆生。同具眞如之妙智。生存乎宇宙之間。必使身心有所皈附。以宗教為根底。如人生必賴於**

**我父母也。  
 故凡同類者。必互親善。過規善勉。與宗教社會。咸歸一視同仁之化。釋氏之慈悲。願衆生同成佛道。**

**奈何人不覺悟耳。南海觀音作此賦。可謂盡其婆衷。願人無苦集滅道。互相親善。而仰宗教之心。出**

**苦海㧞迷津也。其賦之傑作。依題而分韻。如良玉精金之重耳。**

**一殿秦廣王詩  
 幽冥鐵案不輕饒 善惡難逃孽鏡昭  
 黑白分明依玉律 褒懲檢察重科條  
 忠臣孝子加欽仰 節女義夫受㧞超  
 世上業端淫最甚 循環感報罪難消  
 業端現相賦 以題為韻  
 嗟夫世上之為非。人間之造孽。貪殘奸酷。頓忘蠹國害民。宄計巧營。奚顧損人肆虐。喑裡恒存欺心。**

**背地時懷鴃舌。天眼昭昭。默察不爽其愆。神明赫赫。折獄必依其業。是皆自作自受。不急不寛。或好**

**挾邪以遊興。或姦霜婦以求歡。或謀處女以獵色。或生妬殺以成寃。或倫常而倒置。或奇孽以貪戀。或**

**上位而不正。或下位以欺官。或奸商而營狡兔。或狂暴而逞強權。或弒逆六親之大惡。或乖違十義之罪**

**端。陽法縱可幸逃。陰司嚴加鍛鍊。不分權勢親疎。不怕英雄貴賤。惡懲善賞。秉至正而無私。孝㧞忠**

**陞。依權衡而讚羡。業鏡照徹分明。心情盡皆示現。任爾暗室欺心。管他叵測瞞衆。盡陽間之伎倆。妄**

**作糊為。逞在世之權威。剛愎自用。禍福從來無門。是非由己提供。人窮反本。臨終始悔業端。限到歸**

**西。寂滅方䜛現相。四大盡分張。三途而往赴。恩怨感報。輪廻巧妙璇璣。善惡現形。支配靈爽去住。**

**褒貶不差分毫。昇降莫分貧裕。重德不重財。欽善不敬富。殺業多端。遭刦火以傷身。造惡難量。受六**

**道之苦趣。急反省自修身。速還元天所賦。  
 又詩  
 反省自身及早修。觧寃釋結少愆尤。陰陽報應昭靈爽。頓悟無明脫刦頭。  
  
護世天尊 駱 評曰**

**書云、天處高而聽卑。萬類善惡悉見。又曰、兩輪日月天地眼。陰陽觀照不差違。人心之善惡。何能**

**瞞眛哉。易曰、作善降祥。作惡降殃。禍福分明。昭報不爽矣。人生在世。必使問心無愧。乃可立於**

**天地之間。如動作愧衷。縱人不我知。到臨命終時。一切業端。盡現相於目前。其言可善。不亦晩乎。**

**秦廣王此賦。提醒人心。言之切而意之深。文之佳而理備矣。閱者可不惺惺然。修身以俟哉。**

**十殿轉輪王 詩  
 心地光明地獄空 空心空相相無踪  
 無踪無跡心機現 現景現形允執中  
 中道眞心修實德 德行實力勵心雄  
 雄雄心志老天契 天契善良度上方  
 生死輪廻賦 以善惡此心基為韻  
 盖人性有賢愚。功修無貴賤。生存大塊之中。活動地球之甸。光明心地。無瞹昧而安常。克盡良能。有**

**慈祥而不變。身修、家齊、國治、而天下平。知止、定靜、慮得、而民向善。然善心耿耿。庶不愧於浮**

**生。盡性循循。乃可𨘋於厚祿。勿喪良心。勿施暗毒。勿堅吝弗布施。勿奸佞以使嗾。勿不孝而寵妻。**

**勿邪淫為艷福。勿鷄姦而作孽。勿背倫於婢僕。勿賭盜以敗家。勿宄訐以貪酷。不仁不義當誅。亂紀亂**

**綱大惡。是皆等化外於小人。匪實行之君子。仁者不為。善者不處。體聖道以存衷。依格言之所許。見**

**善是趨。聞惡必拒。漫誇奸巧謀他。不愧良心准此。太上曰、禍福無門自召。迷途有路趨沉。故作誤為**

**猛省。招愆惹過勿侵。開方便之法門。守懺悔之規箴。少積業端。免生死於不己。廣行善路。少輪廻於**

**東林。報應只憑善惡。循環總係此心。甚矣、衆生遭刦苦報。羣黎造孽堪悲。案牘如山。嘆沉埋而莫挽。**

**罪魂者衆。擬夏楚而刑施。善超惡墮。名定姓持。註禍福丶依因定果。判災祥、感報轉移。恩寃各從所**

**造。休咎確應心基。  
 又詩  
 天堂地獄此心基。方寸何容弗愼持。謹愼三分修悔早。免貽身後徒傷悲。**

**護世天尊 駱 評曰**

**若夫生而死。死而生。死死生生。受輪迴之報復。皆由此心之作。不得自主。支不得持。感善惡業之**

**支配。結恩寃於無休也。何如悟修眞之道。造功德之林。了悟無生。一修再修。而三修成矣。脫却輪**

**廻。不受造化之驅遣。盡此一報身。修登極樂國。勿待無常。修亦晩哉。一失人身。萬刼難矣。轉輪**

**王司六道之威權。願人了此生死。作賦以化人。發揮文壇。分韻佳作。其中論理條章。豁人心地。使**

**閲者了然胸曲。而悟修之急速也。**

**賦集總結評  
 賦者、賦其事而起。興以咏吟也。賦與論。文雖同而體異。其依題分韻。四六双聯。起承轉合。變化如**

**龍。結搆有力。文理兼賅。雌雄得體。此賦之所以難為也。如上高眞所賦皆工。題新句錬。語切言眞。**

**各出心裁。韻洽對調。文不加點。眞可化上智而導下愚。醒人心而學良善也。吟者大獲裨益。當感頌勿**

**忽。庶不負諸眞之婆衷耳。**

**臺北慈聖宮天上聖母 王 詩  
 男耕女織務蠶桑 內助勤修要作强  
 四德兼臻行婦道 三從是懔聽夫綱  
 上和賢孝維家計 下睦明倫立義方  
 滿室春風眞慶幸 吉祥瑞靄燦華堂  
 三從四德解  
 禮敎經曰、男子十歲就外傅。女子居內習閨章。遊戲居起不共處。長幼行坐不比肩。防閑禮法。所以別**

**尊卑也。自曹大家為後漢師傅。立內則之閨章。肅清坤道。為後世法焉。然女子之敎。不外三從四德也。**

**何謂三從。在家從父。出嫁從夫。夫死從子。何謂四德。婦德、婦言、婦工、婦容、是也。何謂在家從**

**父。夫女子生長養育惟父母是依。𡢃姆訓。習內則。待字深閨。男子之婚也。父命之。女子之嫁也。母**

**命之。未敢私婚背禮。惟命是聽。故曰從父也。何謂出嫁從夫。然女子無專制之義。終身必賴於丈夫。**

**雖賢者過之。亦須遜讓三分。生同襟。死同穴。甘苦共之。婉容悅色。以事良人。未敢執抝。正色聽從。**

**以就善道。故曰從夫也。何謂夫死從子。今既不得仰望而終身。有子當從而擬議。無子必續螟蛉以延宗。**

**但女秉坤柔而識淺。故凡事必與子而决裁。庶無過不及之差。故曰從子也。何謂婦德。婦德者、貞靜端**

**莊。溫柔雅度。上奉舅姑。下事夫主。儉持內助。守身如玉。是謂婦德也。何謂婦言。婦言者、口無妄**

**語。不理閒非。言必有道。行必有方。惡隱善揚。溫言柔語。以待上下。未敢搖唇鼓舌。離閒親疎。是**

**謂婦言也。何謂婦工。婦工者、理內餘閒。勤習女紅。或鍼黹而綉巧。或紡織而蠶桑。時操井臼。謀菽**

**水以承歡。手藝絲蔴。助家庭之生活。未敢偷閒撒懶。坐食山崩。是謂婦工也。何謂婦容。婦容者、淡**

**妝素著。樸實家風。內外整潔。不事繁華。衣服家具。調理肅然。身心淸凈。益夫名聲。未敢齷齪拋汚。**

**容儀失序。是謂婦容也。此三從四德之箴。果能依此奉行。造成淑媛之佳人。顯揚父母。益旺夫門。其**

**終身之幸福。曷有涯哉。  
 又詩  
 男女須依敎。教成脫俗人。誰能無養育。那得免相親。**

**雅範時追步。芳規要熟陳。三從四德備。何患弗成眞。**

**護世天尊 駱 評曰**

**古者女子懔三貞九烈之箴。守三從四德之訓。坤儀定位。家道斯成矣。如烈女傳中。眞堪為千古婦女**

**之矩範耳。慈聖宮聖母、此解之剖釋。詳明甚切。皆易學易為。造成名閨之德。修養淑媛佳人。凡為**

**女子者。必以此觧研究詳讀。則終身之幸福無限也。**

**冥府都統司 詩  
 陰陽交界職權衡 冥府森嚴法莫輕  
 為善受超昭福報 貪殘降罸判凶刑  
 任他巧偽難逃罪 縱彼奸雄應重懲  
 鐵面無私分黑白 公平正直不循情  
 善惡報應解  
 夫善惡者。所以分禍福、別賢愚哳窮通、明賞罸。判君子與小人也。人莫不知為善最樂。為惡可鄙。而**

**每偏陷於不善。作奸犯科。至於百身莫續。其故何也。蓋人性本善。而習性相遠。放其心而不知求。始**

**猶悛悔之心。久則流蕩而忘反。禍福無門。皆人之自召也。故為善者。愷悌慈祥。謙退讓人。博施濟衆。**

**樂善不倦。生有餘榮。沒歸為神。不受地獄輪迴之驅遣。而増榮孫子。門第光輝者。此為善之福報也。**

**而為惡者。行險徼𢔛。拐誘奸刁。淫人妻子。謀人財產。倚富凌善。恃勢壓人。不孝父母。悖逆乖倫。**

**不守國法。肆志橫行。陽受官法之嚴懲。陰受地獄之慘苦。且殃及子孫。門庭零落。此為惡之孽報也。**

**間有操持素行。立志不偏。守分安常。樂善不倦。而一生衰敗。不受福報者。緣其宿世作業多端。使今**

**生受之。而能反省者。雖苦於目前。必福報於身後。蔭及子孫也。而為惡者。竟崢嶸門第。財福無虧。**

**悠悠半生。不遭惡報者。因其祖德流芳。及彼宿世功多。受福報於今世。罔知反本。則福消惡積。慘報**

**後來矣。古人云。善有善報。惡有惡報。時日未到。非天理無報也。吾願世之人。勿謂暗室可欺。屋漏**

**不愧。一動一靜。神明鑑察。善惡報應。如影隨形。可不兢兢戒愼。善勉善遷哉。**

**又詩  
 天道循環理。陰陽轉不休。兩輪日月眼。一世死生頭。**

**為善天堂路。犯刑地獄囚。誰能逃賞罸。覺悟急知修。  
  
護世天尊 駱 評曰**

**堪嘆世人。每云天地鬼神無所見聞。生死輪迴。天堂地獄。所曾見得。人死則滅。惡有禍福之報應哉。**

**此眞愚而痴。不學無術者也。三敎聖賢。法天象地。有其事而發明其字。字即代表其事實也。然凡事**

**試問自心。心無惡念。即地獄空。心向善門。即天堂現。既有善惡。則報應昭彰。何待辯為。而都統**

**司、掌陰陽交界善惡之權。作此報應觧。指導事實。理正詞嚴。勸人確信報應。而勉樂善。使靈光沒**

**後而得光榮也。**

**火山岩碧雲寺觀音菩薩 李 詩  
 碧雲深處好淸修 修道叅禪脫俗儔  
 儔匹幾人知反本 本懷那個曉回頭  
 頭頭是道誰追步 步步眞如孰向求  
 求佛只從方寸地 地天開泰任遨遊  
 念佛得度說  
 夫念佛者、必念自己佛。勿念身外佛也。蓋人同具眞如佛性。靈靈覺覺。圓陀陀。光爍爍。與我同起居**

**共安樂。行住坐臥。皆不離方寸之地。而人自不覺耳。昩却自身佛。欲求身外佛。是求無益於得也。夫**

**粧塑之佛。無非表莊嚴之色相。為衆生可像之威儀。而禱拜崇奉。必出自至誠。秉心中之眞佛。合靈界**

**諸尊佛。感而遂通。求無不應矣。孟子曰、求則得之。舎則失之。心誠求之。雖不中不遠矣。故凡志道**

**之士。必先去其外誘之私。而充其本然之善。自心懺悔。心心與吾佛相印。如在其上。如在其左右。一**

**句彌陀。即見如來。念念不忘。性光自在。如是即西方現前。得生淨土矣。此眞誠念佛得度之要訣也。**

**如徒口裡喃喃。歌梵唄之爽聽。神馳心忒。空吚啞之淸音。妄念橫生。萬慮交幷。雖磕破頭顱。終無裨**

**益也。吾願念彿者。宜善覺悟焉可。  
 又詩  
 念佛須虔意。意虔可格天。天心元愛善。善信本希賢。**

**賢德修功行。行深濟倒顚。倒顚性自亂。亂要念頭堅。  
  
護世天尊 駱 評曰**

**人生在世。如在苦海中。流浪生死。功業交攻。為念頭所轉移也。故我佛以大事因緣示人。早登覺路。**

**必先念佛以求觧業。戒殺以了寃愆。放生以資智慧。竭精誠以致敬。盡皈命以堅心。蔗幾感佛而得度**

**也。碧雲寺觀音作此論說。句句菩提行行是道。可為入室升堂者黽勉也。**

**斗六湖山岩觀世音菩薩 李 詩  
 湖山景色自幽然 岩碧泉淸氣接天  
 觀世音聲空色相 菩提薩埵結因緣  
 博施濟渡迷途客 援溺扶持夢裡眠  
 同我齊門修凈行 何愁不證大羅仙**

**靈光說  
 夫人生於大塊之中。托假體以寄浮生。具萬能之智力。統萬物之關靈。故謂之人也。然人何以生而死。**

**死而生。變化無窮。修短無定。其故何哉。蓋人之生死。惟憑眞性之靈光寄此軀殻。即能有為。社會活**

**動。或富貴。或貧賤。或為男女。或受榮枯。莫不各由夙業而來。依數而定也。數盡命終。肉身有壞。**

**而靈光萬刦長存也。若此可以質諸無疑、而作證明乎。夫所謂靈光者。豈不聞易曰。精氣為物。遊魂為**

**變。原始反終。故知生死之道。以眞靈為體。性先為用。比科學之電波為體。電球為用。其中故障。電**

**失光明。靈光為體。幻身為用。四大不調。百病疾作。榮衛虧枯。靈光脫體。魂㫒魄降。死而為塵。故**

**肉身有限之生活。靈光無限之長存。如人之作惡作善。生受陽律褒貶。沒累靈光昇沉。故修眞之士。造**

**德之人。褔蔭靈光。成仙成佛。其藉假以修眞。身後受無涯之快樂。為人胡可自昧本性之靈光。舎外而**

**別求哉。當深究性理。生從何來。死從何歸。庶免空負此生。欲求為人。其可得乎。  
 又詩  
 人世寄蜉蝣。如何不肯修。臨崖思勒馬。陷溺罔回頭。**

**未悟誠悲苦。歸眞免痛愁。聖賢大性理。及早曉知求。  
  
護世天尊 駱 評曰**

**人之靈光居此軀殻之中而不見。猶如魚在水中而不見水也。然知覺云為。即見我靈光之作用也。人之**

**虛靈不昧。為物所蔽。放其心而不知求。善惡由心所造。故修身之士。只求保此靈光不受下墮耳。湖**

**山岩觀音此靈光說。言之頗徹。譬喩分明。使人易於了悟。必修之及早。庶不負此生矣。**

**基隆市城隍 劉 詩  
 夑理陰陽德是親 不阿權貴不欺貧  
 善良守分邀天佑 惡逆違規惹聖嗔  
 克己奉公行義務 献身盡職作良民  
 無驕無諂存公益 訓誥盤銘日日新  
 務民義論  
 夫所謂民者。即皇王之民也。皇王之民。即天生之蒸民也。天生蒸民。好是懿德。莫不以修身、齊家治**

**國。平天下為要務也。上自天子。下自庶天。壹是皆以修身為本。身修本立。而道德生。則民親乎上矣。**

**故尊皇守道。克己奉公。黜異端而歸正道。去奢侈以重儉勤。皈依禮敎。遠避邪魔。是務民之義務也。**

**若夫作奸犯科。放辟邪侈。治安擾亂。肆志妄為。法律森嚴。百辟其刑之。自作之孽。還自受之。倘若**

**有警於後來者。猶可為善良民也。然究其干犯科條者。未明義理也。為貪利己之私慾。或媚神以邀福。**

**或謟鬼以降祥。因迷而生懈怠。懈怠而受困窮。不圖謀生之計。竟效盜跖穿窬。貪丶嗔、癡、並擧。殺、**

**盜、淫、叢生。非藉皇王律法治安。其終伊於胡底。此鎭撫之恩。所宜感戴。必也奮勉有用之精神。上**

**下一心之團結。防衞治安。快樂生活。以盡為民之義務焉可。  
 又詩  
 人格無高下。立心要主張。希賢師有道。背徳學荒狂。**

**好作善良輩。莫為凶惡郎。森嚴法不恕。報應眼昭彰。  
  
護世天尊 駱 評曰**

**民之依賴皇王治安之恩。得以昇平樂業。固宜感戴也。如作奸犯科。法所不赦。一人貪戾。一國作亂。**

**惡得為盛世之民哉。書曰、民為邦本。本固邦寧。即為邦國之民。必盡民之義務耳。基隆城隍作此高**

**論。詞勵言正。化導民心。鼓舞精神。義勇奉公。以盡匡救善道。而臻於穆之治也。**

**宜蘭城隍 陳 詩  
 萬惡罪魁首戒淫 淫機一動死甘心  
 心貪美女千般計 計向嬌姝百樣侵  
 侵犯姦情遭刺殺 殺傷孽種受淪沉  
 沉淪苦海方知悔 悔不當初守法箴**

**戒姦通慘殺論  
 嗚呼、世道之澆漓者、莫如淫風若也。淫為萬惡之首。孝為百行之先。而人每相反而相違也。夫男女居**

**室。人之大倫。一夫一婦。禮出乎正。宜室宜家。樂爾妻孥。君子之造端。所以崇生化之源也。乃有漁**

**色之徒。貪婪之輩。見北鄙之胭脂。探南都之粉黛。縱情逐樂。任意野遊。猶未足以塡其慾壑者。更有**

**踰彼東家墻。而摟其處女。貪人妻妾美。不顧生死關。一旦淫機敗露。或被妬姦而毒打。損身敗德。喪**

**節辱親。破產傾家。骨肉離散。斬宗絕嗣。戞然隻耳。上不齒於鄉黨。下恥辱於人生。甚至花柳塲中。**

**毒種梅花滿面。不死刀拳之下。竟罹癩毒之災。此天之示警。以報淫孽之愆也。嗟乎、端莊男女。為貪**

**片刻之歡娛。遂致沉迷而莫反。卒貽身後之吁嗟。生受凶禍。沒受陰刑。水墮三途。四生輪轉。曷有窮**

**哉。吾願失足者、及早回頭。未犯者、須防失足。與其懊悔於莫及。何如謹愼於青年。姦近殺。可不懔**

**然畏懼哉。  
 又詩  
 慾壑貪無限。死生一念間。嬌嬈奪命寶。嬝娜迷魂關。**

**勿戀他妻女。須修自性圓。邪淫眞可醜。猛省保周全。  
  
護世天尊 駱 評曰**

**夫瓜田李下。君子尚避嫌疑。男女授受。切防瓜葛之纒。無如今古異時。自由日倡。戀愛時聞。交際**

**失杜漸之微。花月得狥私之際。以致中冓貽羞。家庭大變。姦殺之端。因是而起矣。何如防閑及早。**

**檢點為先。如宜蘭城隍此論。可謂目擊淫風。訓戒痛切。其言眞論確。筆下綦嚴。為有司者。宜善淑**

**正風化。而神道亦助王道之隆。以肅陰陽之治也。**

**北港朝天宮天上聖母 蕭 詩  
 為人婦道職宜諳 正內治家女助男  
 散懶驕唆誠可恥 肆橫乖蠢實難堪  
 翁姑孝敬稱賢德 夫子順從作美談  
 上下和諧無或忤 明倫達化苦同甘  
 婦道宜修論  
 易曰、男子禀乾之剛。女子配坤之順。男正位乎外。女正位乎內。男女居室。人之大倫也。故詩首關雎。**

**造端夫婦。而夫婦關於人道之義大矣哉。茲試擧其要者而論之。夫女子者、生自父母。嫺姆訓。習內則。**

**克三從。備四德。于歸之日。施衿結縭。申父母之誡曰。往之爾家。必敬必戒。毋違夫主。孝順姑嫜。**

**以囑其婦道勿忘也。合巹而後。永訂終身。惟夫是靠。必柔必敬。如友如賓。勤儉治家。服務內助。此**

**事夫之賢也。夫之父母。即我之姑嫜也。和顏悅色。潔珍饈。治殽饌。奉養維殷。夏凊冬溫。婦代子職。**

**同其愛敬。無或違忤者。此事翁姑之孝也。夫之兄弟、即我之伯叔。滿室春風。此和妯娌之誼也。夫之**

**戚友鄰人。關於五倫之內。為夫主後援提撕之貴人。交遊酧應。必盡其誠。婉若貞淑。恭而有禮。此知**

**客友鄰之和也。夫之家計。或富貴。或貪賤。皆由命造。當隨分而安。上下怨天。下不尤人。茹苦含辛。**

**共存共榮。此守分以安志也。有此五者、相夫內治。不患家之不興業之不成。而賢婦之名。型於鄉黨。**

**萬古佳聲矣。  
 又詩  
 造端夫婦重。人道好勤修。五美無難做。三從要熟籌。**

**賢名留萬古。孝譽佈千秋。勤儉時時察。榮華任自由。  
  
護世天尊 駱 評曰**

**婦道為男子內助之主饋。關人倫之造端。能孝事翁姑。柔順夫主。勤儉理家。可稱相內之賢也。反此、**

**即家聲凌退。門祚衰微。是一生之不幸福也。北港聖母此論殊切。文理條陳。句句醒人。為婦女所必**

**為之要諦。誠能依語而行。佐夫、子之顯榮。利身家之美譽。豈不懿哉。**

**觀音山凌雲寺觀世音菩薩 郁 詩  
 佛門凈土好修眞 地湧金蓮度世人  
 妙智廣開超法相 金光護體運元神  
 三華頂上消三業 六識歸根絕六塵  
 溫養時中常懺悔 自然高證法王身  
 懺悔門論  
 夫我佛具廣大慈悲心。願與衆生共成佛道。而衆生與佛相違。自昩本性。迷失東林。貪着富貴。眷戀榮**

**華。利鎻名韁。子繫妻牽。醉生夢死。罔知回頭。隨世浮沉。殊為悲憫。因是彌陀發四十八願度衆生。**

**開方便之法門。暫引迷而入悟也。而衆生自從歷刦、迨至今生。所造業障。三身輪轉。報復無休。如是、**

**而將何以修證哉。我佛慈悲。於藏中另示懺悔一門。凡修持佛子。或善知識等。皆可依儀行道。發心懺**

**悔。懺者、懺其歷刦之冤愆。或今生之罪障。仗佛觧脫以消除。悔者、悔其既往之過咎。及未來之防犯。**

**望佛宥恕以開恩。孰無寃愆。寃愆知懺而不結。誰免災咎。災咎知悔盡觧脫。然懴悔必從心懴悔。眞心**

**懴悔罪消除。如徒口、意不關心。假名懴悔事誑虛。是徒勞而無益也。必竭至誠立大德。舎慳貪而發佛**

**心。修智慧而登般若。聖亦人也。我亦人也。有為者亦若是。一心一德。受戒守眞。直證無邊三昩。了**

**脫生死矣。吾願世之善男子善女人。勿因小善以為無功。勿因小惡以為無過。過要勿憚改。善要勉力為。**

**自然惡消善積。功滿行圓。果位可登。而仙佛可成也。  
 又詩  
 功過誰干與。一心作主賓。修持歸正道。犯法入迷津。**

**懴悔罪消滅。災愆悟可新。慈悲開覺路。廣度十方人。  
  
護世天尊 駱 評曰**

**子曰、過勿憚改。觀過斯知仁矣。人心之恩慮善惡。變幻萬端。稍失檢點。而過隨之矣。然孰能無過。**

**改可為賢。釋尊慈悲。深憫世人。開懴悔之法門。使自新之路也。凌雲寺觀音作懴悔論。開導善信齋**

**俗。凡所有過。寡悔寡尤。早去外誘之私。而充本然之善。廣萬善之門。受皈依之戒。則業消行滿。**

**德厚道深。何難登聖域而成正覺哉。此論之徹理。行行結搆。為懴悔者之明燈也。**

**臺北龍山寺觀世音菩薩 黃 詩  
 慈悲愛物䕶民生 爼豆馨香感格誠  
 佛道無邊緣可度 性根堅固道斯凝  
 沉淪苦海三心誤 超證人天四諦明  
 生死關頭須着意 早從方寸急修程  
 生死事大論  
 夫三敎聖人。早悟生死關頭。故稱事大。盖易有云。精氣為物。遊魂為變。原始反終。故知生死之說。**

**而生死兩途。可不叅究其源乎。生也者、禀天地所賦之眞性。又曰靈光。俗曰神魂。隨緣所締而入胞胎。**

**得以軀殼。血養而成人。均各依夙根所禀賦。或為聖為賢。或貴或賤。或壽或夭。或窮或通。或為男。**

**或為女。成為國家社會。締結五倫之中。大地環通。交遊生活。此人類之靈於萬物也。佛稱十方聖衆。**

**謂人身難得。中土難生。道埸難遇。正法難逢。今我脫離胎、卵、濕、化、之四生。得生人身。即得人**

**身。不生於蠻貊化之邦。而生於受王化之東土。得生受王化之東士。復得三敎聖人傳敎之道塲。更聞正**

**法修度之玄機。四難得、而得四幸逢。成仙作佛。超凡入聖。莫不由此基之。藉假體以修眞。故曰生事**

**大也。死也者、由生而長。長而壯。壯而老。老而死。人皆好生惡死。而不知避死之方何也。蓋此肉身。**

**由父母陰陽二氣而成形。靈光托體。飲食滋生。罔知修攝之方。貪着虛花。精神耗散。正緣不入。迷網**

**偏趨。積孽招愆。損身敗德。而大限臨頭。歲不我與。眼光落地。四大分張。善惡現前。隨業投報。善**

**昇惡墮。造化循環。雖聖賢仙佛。亦難免一死。但視死如生。靈靈覺覺。無有罣礙。超證自由耳。故曰**

**死事大也。因是不忍衆生下墮。普度東林。列聖諸眞。代天宣化。開敎飛鸞。其婆心為國為民。深且切**

**矣。吾願大衆生們。盡此一報身。共登極樂國焉可。  
 又詩  
 人身豈易得。幸遇得良緣。早悟無生法。急修不老仙。**

**去邪歸正道。造果改私偏。欲上西方路。西方在目前。  
  
護世天尊 駱 評曰**

**性受太虛空而來。沒從太虛空而去。靈靈覺覺。何有去住。迨夫打落胞胎。昩却眞性。認假為眞。迷**

**而不悟。六道輪迴。無有了期。諸佛菩薩。三敎聖賢。開敎度人。利生濟死。只為一點之靈光救度。**

**而不使下墮也。龍山寺觀音作此論說。指破生死事大之關頭。要從此生修證。勿待來生。如一失人身。**

**萬刼難矣。其中之文墨鋪陳。分釋洞徹。大可豁人心目也。**

**彰化南瑤宮天上聖母 樊 詩  
 女守閨規重節貞 不忘海誓與山盟  
 氷心一片堅持念 玉振單徽奏不平  
 抱璞無瑕神鬼伏 淸操是懔福祥迎  
 始終如矢誰能挽 旌表褒封享令名  
 女重貞節文  
 蓋聞父生母育。劬勞之德難量。夫唱婦隨。人倫之義關重。故君子造端夫婦。人類生化之源。不謂不重**

**矣。男宜效才良之絜矩。女應重貞節之淸聲。夫貞者、待字深閨。未訂絲羅之約。任彼風月閒情。標梅**

**寄咏。確懔三貞九烈、而終其身者。夫節者、既諧伉儷。斷喪雁行。不克白頭偕老。竟然鸞鳳分飛。賦**

**柏舟之操。懔壺潔之氷、而不改志者。此貞節之貴重。是人所最難為也。行此難為、即忍難為之苦志。**

**忍難為之苦志。即享無限之褒封。而貞節之烈。可以動天地。昭日月。驚鬼神。感草木。是精氣感召。**

**以昭感應之徵也。若夫五漏之身。何足貴哉。而貴在貞節之烈耳。嗟夫今之世也。反古之道。尚文明之**

**化。輕節操之行。男女自由。混淆平等。致此禍端百出。穢行時聞。若不防嫺內則。德敎之根。終不免**

**倒置綱常。類於化外矣。世之婦女者。胡可不自重、而修品德哉。  
 又詩  
 自家名節重。胡可尚文明。淸白人尊仰。貪汙世共輕。**

**勤修內則備。克懔閑邪淸。無背大家訓。流傳萬載名。  
  
護世天尊 駱 評曰**

**夫人獸關頭。同其嗜欲。異其種類之志氣。而男女異羣。防閑廉恥。分禮義。別尊卑。重節操所貴人**

**倫之立身也。故貞節者不獨女子當然。而男子亦同尊重也。尊重節操。則禮法不乖。禮法不乖。則倫**

**常之道肅。家齊國治。而天下平矣。南磘宮聖母此文。言切詞正。義理兼賅。是以格閨門之淑媛。勵**

**貞節之大家耳。**

**臺北關渡宮天上聖母 張 詩  
 關心世道佑民生 渡過江頭水陸平  
 宮殿氤氳盈瑞氣 天眞爛漫任權衡  
 上施惠澤雨暘若 聖顯威光海晏淸  
 母訓須嫺行節孝 張皇婦道勵輸誠  
 節孝文  
 讀烈女傳曰。夫女子所貴乎道者三。曰節、曰孝丶曰義、是也。節者、婦人從一而終。禮無再醮之義。**

**追憶海誓山盟。結髮之情關重。男婚女配。麟趾之化猶存。不幸夢驚同枕。鴻雁失羣。嘻、紅粉佳人。**

**頓作斷腸愁淚。繁華遊興。讓人玩賞歡娛。了悟寃愆。莫非業障。而甘孤孀獨守。志賦柏舟。富者、俯**

**仰猶足供給。貧者、擧止更可傷憐。茹苦含辛。衾單影隻。操一生之玉潔。抱白髪以全終。行此難行之**

**大節。陽受旌表。陰益先靈。沒歸神道。不亦宜乎。若夫孝者。未字時。孝順父母。既字後、孝事舅姑。**

**盖身依夫主。即夫之父母。猶己之父母也。當婦代子職。潔滫瀡。奉盤匜。冬溫夏凊。婉容柔情。盡婦**

**道以奉養。假使良人不祿。親無所依。敬事不背。勞而不怨。至於百年。庶可謂之孝也。若夫義者宜也。**

**夫死宜守節。奉事姑嫜。提携子女。舞育成人。照料門庭。扶持內外。盡節盡孝。以盡婦道之義務。此**

**所謂義也。盡此節孝義之美德。眞堪驚天動地。鬼伏神欽。欲期神道。有何難哉。  
 又詩  
 萬善由心發。發心事不難。不愁形影隻。無患守孤單。**

**孝道傳家寶。節名受苦酸。千秋垂美譽。眞可作參觀。  
  
護世天尊 駱 評曰**

**夫女子于歸而後。則以夫家為我家也。孝事姑嫜。悅順夫主。和諧妯娌。勤儉內助。盡婦道之賢也。**

**不幸鸞風分飛。抱柏舟之操。守海誓之盟。茹素含辛。從一而終者。沒歸神道。不亦宜乎。如關渡聖**

**母張。生前念餘歳。早喪良人。守志撫孤。以婦代子職。而事翁親。節孝賢明。才貌可敬。慈腸博施。**

**戚友和平。年屆知命善終。榮㧞神職。而今淡水小基隆曾門張氏。人猶咸仰其德。嗣子曾子城。發揮**

**宗教之善門。世澤尚未艾也。因贊其節孝可矜。作此文之激勵。畧其歷而勉當世之婦女者。必以節孝**

**為衷。庶可存沒而受光榮也。**

**小基隆福成宮天上聖母 嚴 詩  
 彜倫關重懔宜眞 何故乖張不像人  
 婦失節貞貽內患 夫行邪道累家貪  
 些些言語偏爭較 小小閑非起禍因  
 長舌厲階誠可鄙 觧衣抱火自焚身  
 婦人長舌敗家文  
 詩云、妻子好合。如鼓瑟琴。兄弟既翕。和樂且耽。必先家和而後興事成也。夫男正位乎外。女正位乎**

**內。內助之功。不亦重乎哉。上而翁姑夫婦。次而伯叔妯娌。必善相敦相敬。孝友一堂。內無交謫之言。**

**外少是非之染。上下無怨。以樂天倫。何患家之不興。業之不成哉。胡乃今世則異然也。每見牝鷄司晨。**

**逞嬌痴之狎呢。河東獅吼。貪曖昧以乖違。或唆夫而駡公駡婆。或撒懶而起釁爭端。伯叔不容而分㸑。**

**妯娌不睦以參商。夫婦反背。子女乖張。骨肉頓如氷炭。疾惡竟抱深讐。一家離散。莫敢為鄰。誠可嘆**

**哉。嗟彼夫綱不振。聽婦人長舌之厲階。敗壞家風離親戚。殆及孤軍無援。獨自為人。天譴之禍臨頭。**

**始搖尾而乞憐。噬臍其何及哉。  
 又詩  
 婦言勿妄聽。妄聽自招非。骨肉生仇隙。親朋起禍圍。**

**夫綱須肅整。家道要防微。勿等斗筲輩。災祥必自歸。**

**護世天尊 駱 評曰**

**賢婦令夫貴。潑婦令夫賤。婦人長舌。階之厲也。男子不能正位乎內者。半由狎昵生寵。寵生驕。驕**

**則敗而乖違。家門大變。惟婦言是從能不敗歟。小基隆聖母。作此長舌敗家之文。可謂眞言實語。誥**

**誡敦切。凡欲興家者。必以此文味而戒勉。何患家道之不成哉。**

**嘉義天龍堂觀世音菩薩 孟 詩  
 佛陀救度廣因緣 濟物利生作仔肩  
 無我無人空色相 貪癡貪愛墮情淵  
 眞行宗教休他着 實向禪門立志堅  
 生死不移皈戒律 何愁弗證大羅天  
 勉齋衆守皈戒文  
 夫佛陀以一大事因緣示人。無非生死大事。早悟無生。歸眞反本。窮究眞如實際。而反本來也。開敎東**

**林。廣行濟度。歷數千年於茲。修証者不少。超脫者良多。未嘗不以三皈五戒為重。十惡八邪為修也。**

**胡乃時世。歐風東漸。物質文明。科學昌盛。而道德竟隨世之潮流。更改以移新矣。放生戒殺。茹素持**

**齋。亦曰不必用矣。僧尼結婚。男女授受。亦曰文明開放。行方便之法門也。嗚呼、清修何謂。皈戒何**

**云。男修淸淨行女修淸淨身。同是皈戒所遵守。道德所當修也。夫三皈者、曰皈依佛。皈依法。皈依僧。**

**然身入法門。欲了脫生死。必皈仰佛。故曰皈依佛也。既皈依佛。必仗佛法開迷入悟。以得阿耨多羅三**

**藐三菩提。故曰皈依法也。既皈依法。必仗高僧指導為人師。乃得修證之方。而僧為佛法之代表。故曰**

**皈依僧。此佛法僧三寶。其可不重哉。又云五戒。一不殺生。二不偸盜。三不邪淫。四不妄語。五不酒**

**肉是也。佛本慈悲。具一視同仁之心。不忍傷他肥己。孟子所謂聞其聲。不忍食其肉。欲求佛道。焉有**

**殺生食肉而能成佛者。故首戒不殺生也。佛法莊嚴。欲修淨行。切戒貪嗔癡。凡物非己有。勿貪勿盜。**

**盜即犯刑敗德。犯行敗德。其道將焉成。故次戒不偸盜也。佛以淸浄為宗。雖男女為人倫之始。如入淸**

**淨地。同修無慾之天。只期了脫色心。免受輪迴種子。必擧止防閑。謹愼屋漏。如稍貪着。即破戒敗德。**

**墮入迷途。萬惡之首。人所易犯。可不愼哉。故三戒不邪淫也。佛以眞實度人。同登正覺。凡修持佛子。**

**舌不妄動。口不妄語。惹是招非。皆由說誑欺人。故君子訥言敏行之戒。金人三緘其口之規。可奉為龜**

**鑑。妄語即敗行。敗行道何以成。故四戒不妄語也。佛以廉潔其身。不貪嗜好。欲修淨行。必戒飮酒食**

**肉。酒能動氣亂性。亂性即忘形失度。食肉即飽飫腐腸。氣血不淸。耗散元陽。酒肉是耽。仁慈何在。**

**欲祈大道。將何以成。故五戒不酒肉也。此三皈五戒之箴。千古不易何爾釋門僧侶。自開門戶。變易法**

**規。以宗社會為平等。食肉婚姻為文明。豈知圖假體之虛花。墮三途而不悟。敗壞宗風。罪無可逭矣。**

**吾願已犯者早回頭。未犯者防失足。宜以此篇為警飭焉可。**

**又詩  
 目擊實堪傷。宗風壞不良。舎眞思妄想。着假被邪攻。**

**齋戒為何事。修持脫苦鄕。莊嚴無越分。乃可樂西方。  
  
護世天尊 駱 評曰**

**宗敎宜守規戒之法門。社會應盡社會之義務。胡乃僧俗不分。越分背戒。齋持弗懔。混俗紛淆。每事**

**異端。莊嚴不守。致貽淸規之玷。自受咎戾之嗟。不知回頭。地獄無間矣。天龍堂觀音。作此皈戒文。**

**剖釋分明。言詞訓勉。盡其嚴厲之正。可為依戒奉行。欲證人天。有何難哉。**

**臺北松山府城隍 高 詩  
 人生難得在青年 修養未純性易偏  
 誤墮迷途貪愛死 爭趨孽海為情牽  
 喪身敗德親恩負 惹禍招尤恥辱懸  
 庭訓未聞防失檢 輕生戀愛受熬煎  
 戒戀愛自殺文  
 粵自文明開放。男女倡平等之權。出入無拘。禮法疎防閑之檢。由小及長。肄業融通。社會交遊。縱橫**

**自在。迨夫知識初開。男者未聞庭訓之嚴。萬惡以淫為戒。女者罕受內則之訓。德從以節為先。授受不**

**避親疎。月下風情有約。言談不關戱謔。桑間濮上私期。或藉名而留學。或藉事以通情。楚楚王孫。己**

**入襄王之夢。娓娓巫山。既傾巫峽之雲。情愛獨鍾。癡迷偏戀。始猶掩醜遮羞。恐親庭之罪責。繼竟出**

**頭露臉。貽戚反之相譏。上既不容於父母。難成並蒂之蓮。下受輕薄於親疎。莫遂連枝之結。遂厭偸生**

**於人世。相期永聚於冥間。或相抱而刺殺。或攜手以投河。或飲毒以輕生。或懸樑而自縊。只從痴情以**

**殉死。那顧養育之深恩。忍向牡丹花下死。風流作鬼也甘心。此自作之孽。陰司懲首惡之淫。罪難逃脫。**

**死受枉死。沒受嚴刑。其地獄慘苦。曷可形容哉。吾願世之為父母者。必善敎子女以道德之精神。杜嫌**

**疑於微漸。勿嬌養以貽殃。而青年男女。宜知鞠育之德。師訓之恩。守三戒三從。去十惡八邪。愛身如**

**玉。美譽如金。庶不負人生一世矣。  
 又詩  
 謹愼立身本。防閑在少年。不宜墮慾海。難得補情天。**

**蝶為花間喪。蠶因糸自纒。双方知猛省。那處惹災愆。  
  
護世天尊 駱 評曰**

**釋尊謂貪、嗔、癡、殺、盜、淫。乃衆生地獄之苦報。為修道者、最難觧脫之關頭。故淫為萬惡之首。**

**孝為百行之先。淫惡之孽。每致覆宗絕祀。敗德殺身。千修莫續。雖孝亦反辱親為罪戾矣。無如文明**

**改革。偏甚淫風。而戀愛姦情。嫐其妻女。貪人人亂。彼此妬殺。傳為新聞。習以為常。生受穢名。**

**沒沉地獄之苦報。殊可嘆恨也。松山府城隍、而作此文之誥戒。可謂當世之當頭棒喝。痛勉為父母者。**

**防閑男女為先。必以此文詳觧為箴言。警飭焉可。**

**彰化城隍 許 詩  
 百般藝業好謀生 賭博塲中勿向行  
 斷喪英雄為下賤 頓敎富貴被人輕  
 田園散盡鬻妻子 骨肉傷殘敗令名  
 追悔空嗟修己晚 何如防犯早修程**

**戒賭博敗家文  
 且人生於大塊之間。上受覆戴之恩。下荷幈幪之德。一切富貴貧賤。修短榮枯。百工技藝。莫不數定。**

**而使經之營之。各務本業。以定其志。勤勉謀生。不受其凍餒。而天地一視同仁之心。何曾使人於不飽**

**暖乎。故君子素其位。不願乎其外。養志之士。而不忮求。胡乃濫觴無度之輩荒亡流連之徒。不務正業。**

**孤注謀生。鳩集宵小而喝雉。烏合庸陋以呼么。男女紛淆。貴賤雜處。或一擲千金。只圖富同堳塢。或**

**連負萬貫。竟然喪志而亡身。財盡產傾。鬻妻賣子。傷殘骨肉。親戚分張。上干國法。難逃刑罰嚴懲。**

**次羞敗行。未免降志辱身。故先哲云。天子好博。不保社稷。諸侯好博。不保宗廟。士庶人好博。不保**

**祭祀。富貴好博。流為下賤。英雄好博。喪志無顏。農工好博。荒廢無收。商賈好博。營業罷休。男女**

**好博。淫亂別儔。小人好博。賊盜是由。此賭博之害。至於敗國傾家。百業不振。皆由貪字之誤。至於**

**此極也。吾願世之人。毋蹈此轍。必勵所勤。與其干犯科條。何如猛省縮足。勿貪勿迷。以樂業乎。前**

**車既覆。後車當鑑。各其勉諸。  
 又詩  
 事業當勤勉。營謀皆可成。賭塲休去近。博地勿遊行。**

**莫為貪心誤。須懷潔已淸。正人君子輩。可與話平生。  
  
護世天尊 駱 評曰**

**夫管仲設娼侶三百。以安商賈。韓信設賭。以安軍旅之心。為行一時之利。遂為萬世之害。始作俑者。**

**其無後乎。至二姓之咎。地獄無間矣。然萬般藝業。猶可謀生。惟賭博之害人。喪志辱身。官法如爐。**

**甘墮下賤。而彰化城隍、深憐世弊。以戒賭博敗家之慘。其中條陳批判。鑿鑿眞情。文理淸新。行行**

**金石。洵堪為好賭者聞之、而反省焉。**

**竹山城隍 陳 詩  
 從來奇偶配陰陽 美惡妍蚩造化張  
 貪利敗名甘失節 巧營養女使為娼  
 欺凌酷虐靑樓鴇 拐誘迷坑玉枕娘  
 喪盡膏梁乖子弟 眼前快樂罪無疆  
 戒養女為娼慘報文  
 若夫良緣夙締。佳偶天成。假蹇修之撮合。訂六禮以婚姻。所以成人道之始。崇王化之源也。有男之家。**

**莫不期得淑女。有女之室。莫不希配良人。無如蒼昊嫉才。紅顏蹇命。或帶孤辰寡宿。或犯七殺刑傷。**

**為父母者。不加愛女之心。恐刑六親眷属。幼出閨門為苗媳。管他僧愛何妨。不幸鬻於娼家。幼使琵琶**

**彈板。長令伴客侑觴。可憐嬝娜嬌羞。頓受鴇母之痛毒。無奈頑頭耍臉。權行皮肉之生涯。慾海波瀾。**

**迷墮膏梁之子。情坑上下。沉埋䘛袴之兒。剝髓敲膚。英雄末路。財傾產破。妻子分張。而龜兒鴇母。**

**貪壑難塡。多營淫窟。廣買嬌嬈。誘良為賤。營築香巢。只圖錢樹開花。艷富腰纒眞快樂。不顧阮囊羞**

**澁。窮道無歸實堪憐。自謂居奇得意。代代相沿。那知惡不悛心。樂極生悲天譴到。孽由已造。福消起**

**釁禍臨頭。或妬姦而誘殺。或戀愛而生波。或私奔而忘反。或愛情以投河。禍起蕭墻。賠償財散。官非**

**口舌。犯法人離。親疎反逆。棲托無依。怨口交加。毒瘡幷發。而丐婦成矣。始悔娼妓末路。報應昭彰。**

**其噬臍何能及哉。以臺島之淫風。好養女為娼婦者。宜此為鑑戒焉可。  
 又詩  
 夫婦五倫始。如何作巧營。忘羞為下賤。失節被人輕。**

**有女當婚配。無錢要力耕。宜家琴瑟好。生活自然成。**

**護世天尊 駱 評曰  
 夫女子而生不辰。於父母亦骨肉關重。何忍重男輕女。貪蠅頭之利。鬻下賤以為娼。百樣奇虐。視錢**

**樹以開花。圖眼前之飽暖。受慘報於無窮。現作現報。天眼恢恢。孰知戒哉。竹山城隍、目傷風化。**

**作文以警世。詞眞理確。殊可醒人。閱者、胡可迷而不悟哉。**

**解說論文總結評  
 夫解者、解釋條目。發揮規章。說者、演說眞理。而達精詳。論者、論考究。以徹其源。文者、鋪張文**

**藻。溫雅而大風也。因事制宜。任人素養可作為也。如上諸眞之傑作。各秉才華。篇篇錦綉言論鏗鏘。**

**眞堪為當世之醒目法焉。**

**䟦  
 盖聞雨露涵濡。天有好生之德。聖賢啓範。人受化育之培。輔政妙參神道。濟民顯化靈機。何幸仙眞慧**

**照。開普度於臺疆。佛聖慈悲。設飛鸞於壇宇。代天宣化。匡正驅邪。或據筵以振鐸。或降駕以造書。**

**畢竟為國為家。輔皇天以治安。憂世憂民。助王化所未及。原施濟度。金繩不異塵寰。直指迷津。寶筏**

**能登覺路。此覺世牖民之衷。可謂神敎之恢宏矣。某等受訓多年。深沐聖化幸逢田中街贊天宮者。栴檀**

**香氣。廣開甘露之門。聖化莊嚴。普造慈航之渡。其所編迷津寶筏。詩詞歌曲。賦觧論文。體雖不同。**

**旨實歸一。義始忠君之訓。言終愛國之文。吟之感發人之善心。懲創人之逸志也。矜匡世道。不啻金課**

**玉條。且譯國文。翻新面目。俾新舊學以融通。為皇民之輔翼。最合時宜也。某等忝列叅校効勞一分子。**

**深感聖神功化之極。所願薰讀是書者。須感皇恩優渥。而遵聖訓箴言。以圖日新。而修至德焉可。因編**

**告成。畧申感格之忱而䟦云。時維辛巳節屆淸和  
  
 叅校者沐恩門下 蕭敦仁 張雲程 大東道永 林修平 曾炳元 楊明機等薰沐敬䟦**